ועדת המדע והטכנולוגיה, כנסת 20, פרוטוקול מספר 156, 2018-02-05 11:30

אורי מקלב: ראשית אני רוצה לפתוח בברכה, אני שמח לפתוח יום מיוחד שנקרא בכנסת יום ההצדעה למשטרת ישראל, ביוזמה של חבר הכנסת מיקי לוי.

אורי מקלב: אנחנו קודם כל נפתח רשמית, אנחנו היום בכ' בשבט, התשע"ח, יום שני, ה-5.2.2018 ואנחנו פותחים ישיבה מיוחדת של ועדת המדע והטכנולוגיה והנושא הוא טכנולוגיות מתקדמות בשירות משטרת ישראל.

אורי מקלב: ראשית אני רוצה להגיד לכם שזאת הזדמנות טובה באמת לדון בכנסת ישראל באווירה טובה, לתת הערכה והוקרה גדולה למשטרת ישראל.

אורי מקלב: הבניין הזה לא תמיד מקפיד בכך בחיי היום יום, אנחנו יותר דנים בביקורת או טענות שיש.

אורי מקלב: מטבע הדברים דנים בחריג ולא בשוטף ומה ששגרה אצלכם זה החירום שלנו ואנחנו באמת רוצים, יש לנו רצון ואני חושב שגם חובה, לציין במפגש מיוחד, ביום מיוחד, גם של הוועדה הזו, שיש לנו ממשקים לא מעטים עם משטרת ישראל.

אורי מקלב: אני חושב שברוב הדיונים שהיו לנו פה יש לנו נציגות של משטרת ישראל בנושא טכנולוגיה מתקדמת, גם בנושא של בריונות, שיימינג ברשת, תאונות דרכים, ממשקים לשיפורים טכנולוגיים בעבודת המשטרה, נגישות, ממשל זמין.

אורי מקלב: יש מגוון של נושאים שאנחנו דנים בוועדה ואנחנו בשיתוף פעולה מלא.

אורי מקלב: אבל אנחנו מדברים כאן היום באופן כללי בכנסת, אני בכלל חושב שאזרחי ישראל לא מודעים לעבודה הרבה שבמשטרת ישראל עושים.

אורי מקלב: מטבע הדברים המפגשים הפיזיים שיש לשוטרים עם אזרחים הם לא תמיד נעימים, או לא תמיד רואים את מה שנעשה, את עבודת ההכנה, את העבודה הרבה שיש למשטרת ישראל.

אורי מקלב: אם יש ביקורת בכנסת, כן הדלפות, לא הדלפות, זה לא עיקר עבודת המשטרה.

אורי מקלב: אני חושב שהנושא של השיפור הטכנולוגי, או הפיתוחים הטכנולוגיים במשטרת ישראל, הם לאין ערוך בכל קנה מידה לא פחות מתחרות עם המגזר הפרטי, ודאי וודאי מול משרדי ממשלה, מול גופים ממשלתיים, משטרת ישראל נמצאת במקום גבוה מאוד, בין בעבודת המשטרה, בייעול עבודת המשטרה, בתחכום עבודת המשטרה, ביכולות רבות מאוד שיש למשטרה בפעולות שלה, שמשדרגות את המשטרה ונותנות לה באמת אפשרויות רבות וקידום רב מאוד, בממשק בין אזרח, דיברנו על המפגש הפיזי, אבל המפגש לא הפיזי, הווירטואלי, המפגש הדיגיטלי שיש לאזרחים היום עם משטרת ישראל הוא מפגש מצוין, מאוד ידידותי, רחב מאוד.

אורי מקלב: חשוב לציין גם את הפיתוחים הטכנולוגיים לדברים שהם מצילי חיים ממש.

אורי מקלב: דבר ראשון צריך להודות לאגף הטכנולוגי ולעומד בראשו, תת ניצב שי קופרמן.

אורי מקלב: יש לנו היכרות לא קטנה, אנחנו עושים כבר דיון שני, אתם בשנה הזאת גם הספקתם הרבה, נחשפו לעיני הציבור דברים רבים.

אורי מקלב: אני חושב שעדיין לא מספיק, עדיין לא יודעים ואנחנו ניתן לכם את ההזדמנות במפגש הזה שלנו, בישיבה הזאת, להציג.

אורי מקלב: אני מבין שזה גם בקצה העומר, בכל אופן משהו מעבודת המשטרה, אבל אנחנו נפתח עם חבר הכנסת מיקי לוי, דברי ברכה שלך ליום ולמפגש של הוועדה, בבקשה.

מיקי לוי: תודה, אדוני היושב ראש, אני מודה לך, חבר הכנסת אורי מקלב, על הרצון שהבעת לקיים את הדיון הזה, חבריי לסגל הפיקוד של משטרת ישראל, שוטרים, מכובדיי כולם.

מיקי לוי: האמת היא שאני מתרגש, אין פה בכלל ויכוח.

מיקי לוי: למרות שנותיי בארגון הזה אני מתרגש כל פעם מחדש במגע עם האנשים הנפלאים האלה.

מיקי לוי: אלה שלא מודעים לכך, דווקא הוועדה הזאת ודווקא בהצעת חוק שאני הגשתי, שמחייבת את כל המסגרות הממשלתיות לקבל מכרזים ולהגיש מכרזים ולהנפיק חשבוניות, הכול דיגיטלי.

מיקי לוי: אז משטרת ישראל, רובה ככולה, חוץ מיחידות מסוימות שהוצאנו מן הפרט, כי באו ואמרו סודי, להב, ימ"מ, אי אפשר, אז אמרנו שנחריג את זה ואורי גילה לעניין הזה בהחלט רצון טוב.

מיקי לוי: אתם שומרי הסף, אחד הארגונים היותר חשובים, כאלה שנלחמים בטרור, כאלה שכשאנחנו נמצאים בבית נמצאים ברחובות, נלחמים בארגוני הפשיעה, בשחיתות הציבורית, זה היום שכנסת ישראל מוקירה אתכם ומצדיעה לכם.

מיקי לוי: אני בהחלט גאה להיות חלק מכם, תודה רבה שבאתם.

אורי מקלב: תודה רבה, חבר הכנסת מיקי לוי, ותודה לך על היום המיוחד הזה.

אורי מקלב: חבר הכנסת חיים ילין, בבקשה.

חיים ילין: כבוד היושב ראש, תודה.

חיים ילין: אני רוצה לברך על חברי מיקי לוי.

חיים ילין: אם יש מישהו שמגן על משטרת ישראל בכנסת ישראל זה הוא, לפעמים מפחיד אפילו איך הוא - - -

אורי מקלב: שם נפשו בכפו לא פעם.

חיים ילין: ממש ככה, שם את גופו מול כל מי שמתלהם על משטרת ישראל.

חיים ילין: החיבור שלנו עם המשטרה בוועדת המדע הוא חיבור שהתחיל על ידי יוזמות של אורי, של היושב ראש, לקדם נושאים, כאשר אני חושב שאחד השיאים, מעבר לכל מה שאנחנו מכירים כמלחמת הסייבר, שאתם נמצאים גם שם, היה כל נושא הרחפנים.

חיים ילין: זאת אומרת כל פעם אנחנו נכנסים לעוד ועוד טכנולוגיות שמשפיעות.

חיים ילין: איך אמר לי מישהו מרת"א כשהגיע לפה?

חיים ילין: הוא אמר, 'תקשיב, אבל משטרת ישראל כבר רכשו כמה רחפנים, אנחנו צריכים לתת להם אישור להטיס אותם', כי היום אין אישורים, אין כלום, הכול לא חוקי.

חיים ילין: אז כשמשטרת ישראל מובילה תחום ואנחנו צריכים להתקדם איתה בחקיקה, אני חושב שזה דבר שהוא מנצח.

חיים ילין: אני לא רוצה להיכנס לכל הנושא של הפוליטיקה או מה שנקרא הרחפנים סביב המשטרה בכל נושא החקירות וכל נושא השחיתות.

חיים ילין: אני חושב שאתם, ואני אומר לכם את זה כאחד שמנהל כבר 35 שנה, אחד מגופי המטה הנכונים, שיודעים לעבוד נכון ולשתף פעולה עם גורמים אחרים.

חיים ילין: זה לא קיים בהרבה מאוד מקומות.

חיים ילין: אני בוועדת חוץ וביטחון יכול להגיד לכם שצה"ל יודע לעבוד בתוכו כמטה, אבל רק בתוכו, לא יודע לשתף פעולה, זו תפיסה.

חיים ילין: במשטרת ישראל, בגלל שאתם נמצאים במקום של בין אזרחים לבין הביטחון לבין החקירות לבין השחיתות, כמעט אין מקום שאתם לא נמצאים שם, אז הארגון עצמו חייב לשתף פעולה כי אם הוא לא ישתף פעולה אז הוא לא יהיה קיים, הוא לא יעשה את מלאכתו כמו שצריך.

חיים ילין: אז אני קודם כל, שוב, מברך את מיקי על היום הזה ומברך אתכם ואני מאוד מקווה שהשקט ישרור בשביל שמג"ב יוכל לטפל בטרור החקלאי שמציק לנו, לנו, החקלאים, יותר מדי, אבל גם שם נכנסה טכנולוגיה.

אורי מקלב: גם שם יש שיפור ניכר.

חיים ילין: אני אמרתי פעם שאיינשטיין אמר 'אני לא יודע איך תיראה מלחמת העולם השלישית, אבל ברביעית כנראה יזרקו אבנים'.

חיים ילין: אני לא יודע או אני בטוח שאנחנו נדע ליירט כמעט כל דבר שמגיע, יש לנו בעיה לפעמים כשזורקים עלינו אבנים איך להתמודד מולן, אבל מול טילים, אין ספק שאנחנו יודעים להתמודד וליירט מידע מודיעיני שעובר בפלאפונים, אנחנו יודעים לעשות את זה מצוין.

חיים ילין: אין מה לעשות, בלי מדע אנחנו לא נתקדם לשום מקום ואני מברך אתכם על היום.

אורי מקלב: תודה, חיים, על ההשתתפות.

אורי מקלב: לא הזכרת שאתה עומד בראש ועדת משנה של ועדת המדע והטכנולוגיה בנושא הרחפנים, שהקמנו אותה, אתה עושה הרבה עבודת הכנה.

אורי מקלב: והנה עוד דוגמה לשיתוף פעולה שיש לנו בוועדה הזו בנושא של המשטרה, כשמשטרה היא גוף חשוב מאוד ומוביל בנושא הרחפנים.

אורי מקלב: אין מוקדם ומאוחר, רק שאני לא מכיר את ההיררכיה במשטרה, אבל יש כאן גם ניצבים וגם אתה, שי, אז איך אתם רוצים, שהניצבים גם יאמרו מילה לפני זה, או מיד - - -

<שי קופרמן: אני אתחיל.

אורי מקלב: אז אנחנו מכבדים את ניצב מוטי כהן.

אורי מקלב: אבשלום פלד נמצא?

<מיכאל שפשק: לא, אני סגנו, ממלא את מקומו כרגע.

אורי מקלב: יפה.

אורי מקלב: אז אנחנו ניתן, ככל שתבקשו, ניצב מוטי כהן, אנחנו נאפשר, אבל שי מתחיל.

אורי מקלב: בבקשה, שי קופרמן.

אורי מקלב: דיברנו פעם על מיקי, פעם שוטר, תמיד שוטר, אז הוא מלווה אותנו תמיד בעבודת המשטרה, אבל יש גם מילות הערכה, כך שאולי לא ייצא רושם לא נכון, אנחנו יודעים להעריך, במיוחד בשנתיים האחרונות, עם האינתיפאדה, העבודה, המסירות, השוטרים ממש מחרפים את נפשם בנושא של השמירה.

אורי מקלב: רואים את זה, זה בולט מאוד, אנחנו, הירושלמים, בוודאי רואים את זה, וגם האחרים.

אורי מקלב: צריך לציין את מנהלת הוועדה, בוועדה הבאה היא כבר לא תהיה כאן כמנהלת הוועדה, בשנה הבאה היא יוצאת לפרישה, אבל אפשר להגיד שמנהלת הוועדה מרגישה קשר מאוד עם משטרת ישראל, היא בת של שוטר ואמא של שוטר.

אורי מקלב: עד לפני כמה ימים כלתי עבדה במשטרת התנועה, בפיתוח, בטכנולוגיה, בתנועה, גם בנושא הביומטרי וגם בנושא הפיתוח, מערכת הדוחות החדשה, דות"ן.

אורי מקלב: היום לקחו אותה כראש צוות במשרד המשפטים.

אורי מקלב: מי שקיבל מאוד מאוד מיומנות במשטרה רוצים אותו במקומות אחרים ומחברת צוות היא עברה לראש צוות.

אורי מקלב: היא מזכירה לי באופן מיוחד את האווירה הטובה, את האפשרות לבת חרדית לעבוד במשטרת ישראל.

אורי מקלב: זה לא היה דבר שמובן מאליו עד עכשיו, אבל היא עבדה במשטרת התנועה כמה שנים, באמת עבודה גם מקצועית מאוד, מסורה מאוד, עם הרגשת שליחות ובסופו של דבר גם עם אווירה וסביבה מאוד נעימה, אז אני בהזדמנות הזו מעביר לכם את ברכותיי בעניין הזה, עד לפני כמה ימים שזה היה.

מיקי לוי: בסוף לכולנו יש איזה שהוא קשר למשטרת ישראל, בני זוג, בנות זוג, משפחה, או דרך חדרי החקירות.

אורי מקלב: אבל בכנסת ישראל אנחנו מדברים על הקשר החיובי.

אורי מקלב: בבקשה, שי.

<שי קופרמן: שלום לכולם.

<שי קופרמן: שמי שי קופרמן, אני ראש מינהל טכנולוגיות של משטרת ישראל.

<שי קופרמן: אנחנו היום נציג את הסוגיות הטכנולוגיות של משטרת ישראל.

<שי קופרמן: אני אתמקד בעיקר במערכות המנהלתיות, פחות במערכות המבצעיות, מסיבות כאלה ואחרות.

<שי קופרמן: אנחנו נתחיל בסרטון.

<שי קופרמן: במהלך הסרטון אני אתערב מספר פעמים כדי אולי להמחיש אולי דברים שאי אפשר להציג בסרטון ולאחר מכן אני אנהל איזה שהיא מצגת.

<שי קופרמן: אני מבקש פה, שאם יש שאלות, אני לא רוצה לנהל פה מונולוג כי סך הכול זה כמעט שעה וחצי, אלא אם יש שאלות במהלך המצגת אז אני מבחינתי זה יכול להיות גם דיאלוג.

<שי קופרמן: כל שאלה שקשורה למצגת שאני יכול גם לענות עליה, בשמחה אני אעשה זאת.

<שי קופרמן: נתחיל בסרטון קצר.

<שי קופרמן: הסרטון מחולק לשלושה חלקים.

<שי קופרמן: החלק הראשון זה החלק על הקשר לאזרח, החלק השני זה הקשר בתוך המשטרה עצמה והחלק השלישי הוא החלק המבצעי, שהוא קצת יותר ארוך, והוא בעצם מכיל הרבה יותר אינפורמציה.

<שי קופרמן: (הקרנת סרטון).

<שי קופרמן: מרכז השירות של מנ"ט כולל בערך כ-100 איש שעוסקים גם בתמיכה וגם בסיוע לכלל שוטרי משטרת ישראל.

<שי קופרמן: לשאלה שנשאלתי לגבי התווך סלולרי, משטרת ישראל מתנהלת רובה ככולה בתווך הקווי, התווך הסלולרי זה בונוס, זה לא עניין של מה בכך, וגם רוב מערכות הסלולר היום - - - אני לא זוכר מתי בפעם האחרונה במדינת ישראל פרץ הסלולר באופן כזה שלא הייתה שום רשת סלולרית.

<שי קופרמן: אגב, במערכות שלנו, מתבצע של - - - בין הרשתות באופן אוטומטי, כך שאם פורצת רשת סלולרית אחת, אתם עוברים לרשת השנייה וכו' וכו'.

<שי קופרמן: בכלל התווך הסמרטפוני, הסמרטפון מבחינת משטרת ישראל הוא פחות רלוונטי, אנחנו עובדים בתווך שהוא שלנו, שהוא תווך סלולרי משטרתי, לא של חברה כזאת או אחרת, אנחנו מנהלים אותה בתוך המשטרה כך שמבחינתנו הסמרטפון הוא לא מספיק מאובטח כדי שנוכל להעביר בו את המידעים שמעבירים באותם טאבלטים.

<שי קופרמן: מה שאתם רואים פה זה גלריה של מערכות שעוסקות כולן בכל תחומי העשייה המשטרתית, בכל המגזרים, גם במערך השיטור, מערך החקירות, מערך המודיעין, מערך הסייבר וה - - - כל משטרת ישראל, מקצה לקצה, כולה ממוחשבת.

<שי קופרמן: נתתי לכם פה על קצה המזלג מערכות שמשרתות אותנו.

<שי קופרמן: אני גם לא רציתי לרדת לרזולוציה מה כל מערכת עושה, רק שתדעו שאין היום תחום במשטרה שהוא לא ממוחשב טכנולוגית, או באמצעות מערכות IT או באמצעות טכנולוגיות אחרות.

<שי קופרמן: כמו, למשל, המערכת הזאת שהיא עוסקת באחיזת שטח, יותר בתחום של צילום וידאו, שתי וערב.

<שי קופרמן: מה שאתם רואים פה זה מערכות שעוסקות בתחום של שו"ב, שליטה ובקרה במשטרת ישראל, כשהחלק הגיאוגרפי הוא הכי דומיננטי בתחום של מערכות המידע.

<שי קופרמן: הוא מאפשר לנו לקבל את כל המידע המשטרתי על בסיס מערכות גיאוגרפיות.

<שי קופרמן: בהמשך אני אדבר באופן נקודתי על ה-GIS במשטרה, אבל צריך להגיד את זה.

<שי קופרמן: אלה כל החפ"קים שאני מדבר עליהם, שאנחנו מכירים אותם.

<שי קופרמן: מערכות קשר מוצפנות.

<שי קופרמן: כל התפיסה היום של ניהול פו"ש מבוססת על קשר, על GIS ועל חוזי - - - טוב, זה היה הסרטון.

<שי קופרמן: באמת ניסיתי לתמצת את משטרת ישראל ככה בעשר דקות, מבחינת המערכות שלנו.

<שי קופרמן: באמת זה קמצוץ ממה שיש לנו.

<שי קופרמן: מבחינת המבנה הארגוני שלנו, מנ"ט במשטרת ישראל כוללת ארבע מחלקות כאשר שלוש מהן מערכות מחשוביות, כלומר עוסקות בתחום התקשוב, מערכת הקשר והאלקטרוניקה, נמצא פה יוסי שהוא ראש מחלקת הקשר והאלקטרוניקה, עוסקים בכל מערכות הקשר, מערכות החוזי, מערכות ה-VC, חפ"קים, מדגמים את כל כלי הרכב במשטרת ישראל, שאנחנו עושים את זה אין האוס.

<שי קופרמן: הוא עוסק בכל הסוגיה, אנחנו קוראים לזה המחלקה המבצעית הטכנולוגית של משטרת ישראל.

<שי קופרמן: הוא בעצם נמצא מבחינתנו בשטח, אל מול המערך הנפרס, הוא מהווה את התווך בינינו לבינם, הוא מעביר את הצרכים.

<שי קופרמן: כל פעילות מבצעית שיש במשטרה, שנדרשים בה היבטים טכנולוגיים, ואין כזאת היום שלא, הם מעורבים בדבר הזה.

<שי קופרמן: מחלקה נוספת, או שתי מחלקות שעוסקות בתחום ה-IT, מחלקת מופ"ת, שזה רומן, עוסקת בכל הסוגיה של חוות השרתים, כל הסוגיה של התשתיות הכי מתקדמות היום של IT בעולם נמצאת אצלנו היום במשטרה.

<שי קופרמן: יש לנו חווה ביהודאי, יש לנו עוד חוות DR, אנחנו בהמשך בתהליך של בניית חווה נוספת.

<שי קופרמן: מחלקה נוספת, מחלקת הפיתוח של המשטרה, המחלקה אולי הגדולה ביותר שיש לנו פה היום, לימור.

<שי קופרמן: היא בית התוכנה של המשטרה, שם מנהלים את כל תהליכי היישום במשטרה.

<שי קופרמן: משטרת ישראל מתנהלת 95% במערכות אין האוס, RND אמיתי, כלומר מערכת פיתוח פנימית שלנו, מקצה לקצה, למעט הכלים הבסיסיים ש - - -

חיים ילין: מי עושה את הפיתוח?

<שי קופרמן: אנחנו.

<שי קופרמן: יש לנו יחידת RND.

חיים ילין: אתם גם מתכנתים, אתם עושים את הכול?

<שי קופרמן: הכול.

<שי קופרמן: יש לנו יחידת תכנות, פיתוח, מנתחי מערכות, אנשי סיסטם.

חיים ילין: מה משאיר את האנשים האלה ולא ללכת לסטארט אפים אחרים?

<שי קופרמן: שליחות.

<שי קופרמן: קודם כל, לא יודע אם סטארט אפים, אבל משטרת ישראל משלמת - - -

חיים ילין: יש היום חוסר במהנדסים ובמתכנתים, אתה יודע, צריכים להביא מהודו, אז אני שואל.

<שי קופרמן: לא, אז אני חושב שמשטרת ישראל היא גוף טכנולוגי מאוד מוערך היום במדינת ישראל.

<שי קופרמן: הרבה מאוד אנשים באים לפה, אנחנו קולטים אנשים ואחר כך, כמו שהכלה של יושב ראש הוועדה, אנחנו נחשבים לגוף שמאוד נחשק מבחינה טכנולוגית.

<שי קופרמן: יש אנשים שמוכנים לרדת בשכר כדי לעבוד אצלנו.

<שי קופרמן: אנחנו מכשירים אנשים מרמת ה-QA או מהרמה של האנשים שהם בודקים עד רמה של מנהלי פרויקטים בכירים.

<שי קופרמן: באמת מהרמה הגבוהה ביותר.

אורי מקלב: כל בכל הייטק, בסופו של דבר אנשים יודעים שרזומה שעבדת במשטרת ישראל, היית באמת בקדמת הטכנולוגיה, דברים יישומיים מאוד ואנשים שרוצים ניסיון יישומי, אז יש את זה במשטרת ישראל שאין בהרבה מקומות אחרים הלכה למעשה, במהירות ובמשאבים שיש להם להפוך את זה ליישומי.

אורי מקלב: וכמו בהייטק, יש תחלופה, אבל בסופו של דבר יש היום מקום שנותן סביבת עבודה מאוד נעימה, וזה גם דגש חשוב מאוד.

אורי מקלב: אנשים יודעים שכשהם עובדים במקום שיש בו סביבה וגם זה נכנס ליכולות ולרזומה שלך ולידע, אז שני הדברים האלה מביאים את האנשים למשטרה.

אורי מקלב: וכמו בכל מקום בהייטק, יש תחלופה, לא יעזור שום דבר.

<שי קופרמן: בדיוק.

<שי קופרמן: קודם כל יש יתרונות גדולים למשטרת ישראל, שהיא בירושלים.

<שי קופרמן: יש לנו הרבה מאוד אוכלוסייה חרדית שעובדת אצלנו, שבדרך כלל האוכלוסייה הזאת לא יורדת מחוץ לירושלים.

<שי קופרמן: אני חייב להגיד, בנות מוכשרות בצורה בלתי רגילה.

<שי קופרמן: אנחנו מדברים על יחידה שהיא כמה מאות, היא לא יחידה של שלושה-ארבעה אנשים, אנחנו היחידה הגדולה ביותר בכל משרדי הממשלה ואנחנו בין הגדולים בארץ מבחינת יחידת פיתוח, RND.

<שי קופרמן: בסך הכול עם המערך הנפרס שיש במשטרת ישראל אנחנו מעל 1,000 איש, כך שזה לא יחידה קטנטונת.

<שי קופרמן: אז כמו שאמרתי, אלה ארבע המחלקות.

<שי קופרמן: יש פה מערך נפרס, שהוא בעצם הזרוע של הפעלת הכוח הטכנולוגית של משטרת ישראל וזה פחות או יותר המבנה שלנו.

אורי מקלב: מה התקציב שלכם?

אורי מקלב: יש אפשרות להגיד בסביבות?

<שי קופרמן: התקציב, הוא גדול.

מיקי לוי: הוא לא מספיק.

אורי מקלב: אתה יכול להיות חבר כנסת, יש לך תשובה דיפלומטית.

מיקי לוי: לדוגמה, חונה הצעת חוק בוועדת חוקה, שכשאתה מתקשר מהסלולר שלך, המשטרה תקבל דיווח מיידי אוטומטי היכן אתה נמצא וזה מציל חיים, 'רגע, בשביל מה?', במקום שהיומנאי יגיד 'רגע, איפה אתה נמצא?

מיקי לוי: תאר לי מה אתה רואה, מאיפה להגיע, מה להגיע', בום הוא מקבל דרך הסלולר את המיקום המיידי שלו, שולחים ניידת, מגיעה, כמו שצריך.

מיקי לוי: אבל זה חונה בוועדת חוקה.

אורי מקלב: חבר הכנסת מיקי לוי, עוד לפני שמגיעה ניידת, הם מכוונים אותו, הם מכוונים את אותו אזרח שטעה בדרך או שהוא מרגיש שהוא נכנס לאזור מצוקה.

אורי מקלב: סיפרו את זה גם בוועדה עצמה, שתי נשים שנסעו על כביש באר שבע-ערד וטעו בדרך, ושם אפשר לטעות בדרך בקלות, ונכנסו למקום עוין ומקום שבכלל לא הייתה סיבה שהתאימה להן ובסופו של דבר העזרה הראשונה הייתה מיידית, דהיינו בהכוונה עד איפה אפשר ללכת, עד מקום המפגש עם הניידת.

מיקי לוי: תחשוב רגע שזה היה משדר ליומנאי איפה הוא נמצא, הוא ישר נותן ל - - - מעבר לכך, כשיש הצלת חיים, אותם נערים שנחטפו, זה אחרת.

מיקי לוי: זה חונה בוועדת חוקה.

אורי מקלב: יכול להיות שהיום, חבר הכנסת מיקי לוי, בהחלט יכול להיות - - -

מיקי לוי: אתה יודע מה?

מיקי לוי: רעיון מצוין, להעביר את זה לכאן.

אורי מקלב: עם הטכנולוגיה של היום, אם היו מתקשרים, לא בטלפון, אלא היו מסמסים עם המשטרה, יש את היכולת היום, יכול להיות שהם תוך כדי חטיפה יכלו לעשות את זה.

<שי קופרמן: תיכף אנחנו נדבר על זה.

אורי מקלב: אנחנו מקבלים בברכה את המפכ"ל .

אורי מקלב: שלום, אדוני.

אורי מקלב: קיבלתם מחמאות פה בתחילת הדברים, אדוני המפכ"ל.

אורי מקלב: אמרנו שלא תמיד בכנסת נשמעים דברים נעימים למשטרה, יש ביקורת, אבל כשמגיע היום של פיתוח הטכנולוגיה המשטרה נמצאת במקום אחר לגמרי.

אורי מקלב: זו הזדמנות טובה לנו לקחת יום אחד ולתת את המחמאות המגיעות, ודאי בוועדה הזאת.

אורי מקלב: אנחנו עובדים בשיתוף פעולה במשך כל השנה עם המשטרה, כמעט שאין דיון בוועדה שהמשטרה לא שותפה לו.

אורי מקלב: אנחנו מדברים על טכנולוגיה מתקדמת, על נושא של ממשק מול האזרחים, פיתוחים חדשים.

אורי מקלב: יש לנו כאן את חבר הכנסת חיים ילין, שהוא עומד בראש ועדת המשנה לנושא הרחפנים, שהמשטרה היא שחקן ראשי שם והוא משלב את המשטרה.

אורי מקלב: דיברנו גם על אלימות ברשת וסייבר ועוד דברים רבים שהמשטרה שילבה, גם בתאונות דרכים, שאנחנו חושבים שהטכנולוגיה חדשה, ושי קופרמן עוד לא ציין את זה, אבל אנחנו גם לזה נגיע, לחיזוי תאונות דרכים ועוד.

אורי מקלב: ובכלל המשטרה, בפיתוחים הטכנולוגיים שאנחנו נחשפים קצת, זו כבר שנה שנייה שאנחנו דנים בזה, היא משדרגת לאין ערוך את עבודת המשטרה, את היכולות של המשטרה, של השוטרים בשטח, של המשטרה כגוף, כולל הטכנולוגיה, כפי שגם ראינו במצגת, שיכולה היום לתכלל את המשטרה באופן המיטבי ביותר ויכולה ודאי לעשות מניעה מצבית בצורה יותר טובה, שזה אחד מהדגלים שאתה הנפת.

אורי מקלב: אפילו אנחנו הפנמנו את המניעה המצבית.

אורי מקלב: לאט לאט אנחנו הפנמנו.

אורי מקלב: מעבר לכך, אני חושב שהממשק בין האזרח למשטרה הוא לאין ערוך, אם יש טענות על המפגשים אולי הפיזיים, אבל המפגשים הטכנולוגיים, אני חושב שהם מאוד ידידותיים, הם גם מאוד פרקטיים, מאוד מכירים את השטח.

אורי מקלב: זה נותן ממשק ברור וידוע ונעים ובסופו של דבר הנושאים, גם של פיתוחים מצילי חיים באופן ממשי, זה אחד הדברים הכי חשובים לך.

אורי מקלב: אז אנחנו גם הודינו לחבר הכנסת מיקי לוי על היום הזה, שנותן הזדמנות להעריך את המשטרה בעבודה שלה היומיומית.

אורי מקלב: בשנים האחרונות האזרחים רואים את זה יותר מכול, איך הם מחרפים את נפשם להצלת האזרחים ולשמירה על האזרחים והיום הזה ברכות לכם.

אורי מקלב: אנחנו עכשיו ראינו סרטון קצר על עבודת המשטרה, דיברנו והיום, שי ציין את זה, מדובר גם במרכז לשילוב מגזרים שונים בעבודה, שזה בא לידי ביטוי במיוחד, אולי אין הרבה שוטרים חרדים או מגזרים אחרים, אבל בתחום הטכנולוגיה והפיתוח נמצאים כישרונות טובים.

אורי מקלב: אתם נמצאים בירושלים וזה גם נותן הזדמנות לעוד מגזר שגר בירושלים.

אורי מקלב: אני הבנתי משי קופרמן שהם חלק מרכזי ואני אמרתי בעצמי, מתוך ניסיון אישי, עד לפני כמה ימים כלתי עבדה במשטרת התנועה, בפיתוחים ומאוד נהנתה.

אורי מקלב: דיברתי על סביבת העבודה האוהדת, הטובה, שמביאה, שיש לה שם טוב, גם רמה מקצועית.

אורי מקלב: מחברה בצוות במשטרת התנועה העבירו אותה לראש צוות במשרד ממשלתי.

אורי מקלב: אנשים מקבלים מיומנות בלתי רגילה, סביבת עבודה ומה שמיוחד במשטרה זה גם ההיקף, אבל גם העברה למשהו יישומי.

אורי מקלב: אין הרבה מקומות שפיתוחים עוברים, בעצם פיתוח לצורך יישומי באופן ישיר מאוד ומהיר מאוד.

אורי מקלב: זה מה שאמרנו, שהשגרה שלכם זה החירום שלנו.

אורי מקלב: אנחנו מודים לכם על העבודה, זה נשמע גם מפי חברי הכנסת האחרים וודאי מיוזם היום הזה, שוטר לשעבר, חבר הכנסת מיקי לוי.

אורי מקלב: ציינו שמנהלת הוועדה היא בת של שוטר ואמא של שוטר, בת של שוטר בעבר ואמא של שוטר בהווה.

אורי מקלב: כך שאנחנו קשורים למשטרה חזק.

מיקי לוי: ולא אמרת שכלתך עובדת - - -

אורי מקלב: אמרתי.

מיקי לוי: זה הכי חשוב, אורי.

אורי מקלב: עד לפני כמה ימים.

אורי מקלב: אמרנו את זה.

אורי מקלב: בבקשה.

<מפכ"ל המשטרה רוני אלשיך: אני הולך להציג עוד בוועדה נוספת, אבל התבקשתי בכל זאת להיכנס לפה שתי דקות, אני רוצה שלושה משפטים, ברשותכם.

<מפכ"ל המשטרה רוני אלשיך: אני חושב שהעוצמה המרכזית של הטכנולוגיה של משטרת ישראל, הטכנולוגיה לא מקבלת חבילות עבודה מהמשטרה, הטכנולוגיה חושבת עם המשטרה ובעצם היא חלק מהמשטרה באופן אינטגרלי והיא מבינה את המשטרה בעומקים שקשה לדמיין.

<מפכ"ל המשטרה רוני אלשיך: היום ראש מנ"ט הוא כבר שנתיים חבר ספק משטרת ישראל, זה מאפשר לו לחשוב ביחד איתנו ולהוציא לפועל את התכניות בצורה מאוד מאוד הדוקה לצרכים של המשטרה ולכן לפעמים כשרוצים להבין את המשטרה הולכים לטכנולוגיה, היא תסביר לך מה עושה המשטרה, איך היא חושבת, מה תפיסות העבודה שלה ואיך זה בסוף יורד ליישום, כי מנתחי המערכות יושבים במקומות האלה והצורך שלהם להבין את המשטרה לעומק מאפשר מכפילי כוח עצומים.

<מפכ"ל המשטרה רוני אלשיך: הדבר השני שחשוב לומר אותו, העיקרון של רצף טכנולוגי לאורך המשטרה ולא רק לפנק יחידות ארציות, אלא בעצם לייצר מצב שכל המשטרה מחוברת לטכנולוגיה, מלמעלה עד למטה, ונהנית מהרצף הטכנולוגי שהוא מקבילה לרצף המודיעיני.

<מפכ"ל המשטרה רוני אלשיך: הוא מכפיל כוח עצום והוא מאפשר לנו לטפל בדברים שבעבר לא ניתן היה לטפל, כי הקשב של היחידות הארציות לא יכול להיות באירועים שנניח ברחוב, אבל הטכנולוגיה יכולה להיות שם ולאפשר לתחנה לקבל העצמה.

<מפכ"ל המשטרה רוני אלשיך: עשינו קפיצת מדרגה משמעותית בתחום הזה.

<מפכ"ל המשטרה רוני אלשיך: וההערה השלישית.

<מפכ"ל המשטרה רוני אלשיך: יושבת פה ועדת המדע והטכנולוגיה, אני חושב שחלק מהאחריות של הוועדה זה לוודא שהחלק התקציבי במשטרת ישראל שעוסק בתחום הזה יתעצם.

<מפכ"ל המשטרה רוני אלשיך: אני בא מארגון שאחוז תקציבי הפיתוח גדול לאין ערוך מאשר אחוז תקציבי הפיתוח של משטרת ישראל.

<מפכ"ל המשטרה רוני אלשיך: אנחנו נלחמנו על הדבר הזה בשנתיים האחרונות, תקציבי 17'-18', הגדלנו את זה במעט, שמנו הרבה מאוד קשב כדי שחלילה אף אחד לא ייגע בכסף הזה לצרכים אחרים, אבל חשוב מאוד שהשינוי הזה יעמיק.

<מפכ"ל המשטרה רוני אלשיך: בסוף כדי להיות משטרה טובה, החלק הטכנולוגי של המשטרה צריך להיות חזק, מבוסס ובסוף זה גם חוסך חיי אדם וחוסך משאבים למדינת ישראל בהרבה מאוד תחומים.

<מפכ"ל המשטרה רוני אלשיך: בדקות האלה אני לא יכול להאריך, אבל אם הוועדה תרצה לעשות דיון עומק, כולל יחד איתי, אני אשמח לבוא לפה.

<מפכ"ל המשטרה רוני אלשיך: הנושא הזה מאוד חשוב למשטרת ישראל, אם אנחנו רוצים בראייה אסטרטגית להמשיך בהתעצמות.

חיים ילין: בעוד שבועיים קריאה ראשונה על חוק התקציב.

אורי מקלב: אני רוצה להגיד לך, המשפט האחרון, שבאת בדרישה אלינו, ומוצדקת בעניין הזה, על אף שזה לא היה בסרטון, אנחנו יזמנו שאלה למשטרה, מה התקציב שלכם, מתוך כוונה שאנחנו חושבים שזה חלק חשוב מאוד אם אתם רוצים להתפתח יותר.

אורי מקלב: אני יודע שיש לכם הרבה יעדים בנושא התקציבי, אם יש לכם עיכובים בשטח הטכנולוגי זה לא היכולות, אלא התקציב ואנחנו צריכים לאפשר את זה.

אורי מקלב: אין דבר יותר חשוב שאנחנו מכירים, ודאי בנושא האזרחי, מאשר נושא התקציבים של פיתוח טכנולוגי במשטרת ישראל.

אורי מקלב: אנחנו נהיה שותפים לעניין הזה, אנחנו נראה איך אנחנו יכולים לתרום את חלקנו בעניין.

<מפכ"ל המשטרה רוני אלשיך: תודה רבה.

<מפכ"ל המשטרה רוני אלשיך: תודה על הבמה.

אורי מקלב: בבקשה.

<שי קופרמן: אז אני אמשיך.

<שי קופרמן: יש פה עוד מחלקה אחת שלא דיברתי עליה, של עופר שנהב, המחלקה הרביעית, שהיא עוסקת בתחום האמצעים, ממש לא בתחום ה-IT, הוא עוסק בכל תחומי ה - - - רחפנות למשל זה התחום שהוא עוסק בו, הוא היום הנציג של משטרת ישראל בכל תחום הרחפנים.

אורי מקלב: הוא יהיה אורח כבוד אצלנו בוועדה.

חיים ילין: הוא היה בדיון שלנו.

<שי קופרמן: כן, עופר עוסק בכל התחום של אופטיקה, אלקטרו אופטיקה, תחום המיגון, כל המערכות שעוסקות בכימיה, ביולוגיה, כל התחומים האלה בתחום של טכנולוגיה, זה התחום של עופר שנהב.

אורי מקלב: התחום הביומטרי?

אורי מקלב: הביומטרי גם נמצא אצלכם?

<שי קופרמן: הוא נמצא אצלנו, אבל הוא דווקא בתחום ה-IT, הוא יושב גם אצל לימור וגם אצל - - -

אורי מקלב: לא, אבל אצלכם, במנ"ט, הביומטרי נמצא אצלכם?

<שי קופרמן: כן.

חיים ילין: אם אנחנו רוצים לעשות דיון על מה שקרה בהודו, שפרצו את המעגל הביומטרי, ואנחנו רוצים להבין אותו פה, זו ישיבה חסויה או פתוחה?

חיים ילין: מה צריך לזמן?

<שי קופרמן: היא לא פתוחה בכלל כי בעצם כל פריצת סייבר לא יכולה להיות אף פעם פתוחה.

חיים ילין: בסדר, אוקיי.

<שי קופרמן: אני ממשיך.

<שי קופרמן: אחרי שסקרנו את המבנה ואני מאוד מתחבר למה שגם אמר המפכ"ל, הייעוד שלנו, של משטרת ישראל מבוסס על יעדי המשטרה, הייעוד שלנו הטכנולוגי, והמעטפת הטכנולוגית שאנחנו נותנים היא קצת חדשנית, היא אפילו חזונית והיא עוסקת בתחום של בינה מלאכותית וביג דאטה כי זה בעצם התחום שאנחנו היום, במשטרת ישראל, אני אתייחס לזה בהמשך, נכנס אליו.

<שי קופרמן: מבחינת מפת הדרכים הטכנולוגית של משטרת ישראל, אני אעשה את זה בקצרה, אלה הפלטפורמות שעל בסיסן אנחנו מפתחים את המשטרה לחמש, עשר, 15, 20 השנים הקרובות.

<שי קופרמן: אני מתייחס לפלטפורמה הגיאוגרפית.

<שי קופרמן: הפלטפורמה הגיאוגרפית היא הבסיס של כל המערך המבצעי של משטרת ישראל.

<שי קופרמן: אין היום מערכת אחת שלא מבוססת על תשתית גיאוגרפית, גם בתחום הטקטי וגם בתחום האסטרטגי.

<שי קופרמן: כמו שאנחנו אומרים תמיד, תמונה שווה אלף מילים.

<שי קופרמן: פלטפורמה של 'דרך המלך' זאת הפלטפורמה שאנחנו מספקים לכל מערך השיטור וגם למערכים נוספים, אבל בעיקר למערך השיטור, מערך שנמצא היום בשטח ומקבל את כל סוגי המידע שנדרשים לו על פי תפקידו.

אורי מקלב: כל שוטר?

<שי קופרמן: כן, כל שוטר.

<שי קופרמן: היום בכל ניידת מותקנת מערכת של 'דרך המלך', שם אנחנו מפיצים, באמצעות הרבה מאוד יישומים שראינו גם במצגת, היא נקראת הפלטפורמה של 'דרך המלך'.

אורי מקלב: שוטר יוצא מהניידת לצורך - - -

<שי קופרמן: הוא לוקח איתו את הטאבלט, אבל הוא ממשיך לעבוד כרגיל.

<שי קופרמן: זה שינוי שהיה ממחשוב הניידות שהיה לפני 10, 12 שנה.

<שי קופרמן: הנושא השלישי, סוגיית ה-ERP.

<שי קופרמן: כמו שאמרתי, משטרת ישראל מנהלת את כל המשאבים שלה היום באמצעות תשתית של סאפ, של ERP, כמו שמשרד האוצר מנהל היום, אבל אנחנו גוף עצמאי בעניין הזה.

<שי קופרמן: החלק הנוסף, כלים תומכים בזירות עבירה, זירות עבירה זה נושא מאוד רגיש.

אורי מקלב: מעבדות בעיקר?

<שי קופרמן: מעבדות מז"פ, כל מיני תחומים שקשורים לתיחום של זירת עבירה, כל מיני כלים, גם אופטיים, גם כלים אחרים, ומתחתם, אם נסתכל על כלים ביומטריים, שזה לא לפי הסדר, שם אנחנו נעזרים באותה זירה גם בסוגיות של דנ"א, גם בסוגיות של טביעות אצבע, גם בסוגיה של תמונות, צילומים, ובעצם הכול הופך להיות חלק אינטגרלי של תהליכי ניתוח של זירת עבירה.

<שי קופרמן: תשתית הוויזינט במשטרה הפכה להיות מאוד מאוד מרכזית.

<שי קופרמן: בכלל כל הסוגיה של ויזינט במדינת ישראל, המרחב הציבורי, תשתיות של משטרת ישראל, הצילום, הווידאו דרשה מאיתנו לפתח תשתית מרכזית של ניתוח של ויזינט, של אגירה של תשתיות ויזינט עם שילוב וצמידות לתוך אם זה תיקי חקירה ואם זה תיקים מבצעיים וכל דבר אחר.

<שי קופרמן: הסוגיה של ויזינט הופכת להיות חלק מאוד אינהרנטי בעניין הזה.

<שי קופרמן: העצמת כלי האיסוף.

<שי קופרמן: זה עוד תחום שאנחנו מתעסקים איתו, כל כלי האיסוף, כל הסנסורים שיש היום בעולם, שמאפשרים לנו לקבל מידע מכל תחום שהוא, זה תחום שאנחנו עוסקים בו, גם ברמה חזונית.

<שי קופרמן: סוגיה של בינה מלאכותית, אני רוצה להתייחס - - -

אורי מקלב: מאוד שמחתי לראות שאתם כבר חושבים כמה צעדים קדימה, שהמשטרה מסתכלת קדימה, על בינה מלאכותית.

אורי מקלב: כשאנחנו באים להרבה משרדים, כשאנחנו אומרים שהם נמצאים הרבה רחוק והם לא רואים את זה כדרך שתהיה הפיתוח העתידי, אני שמח לשמוע שבמשטרה זה כבר נמצא.

<שי קופרמן: אז אנחנו נתייחס לזה בהמשך, יותר בתחום של תחכום מערכות וכמובן שאין אפשרות לנהל ארגון כמו של משטרה בלי יכולת תשתיתית מרכזית חזקה איתנה, מובילה בעולם, בכל תחומי התשתיות, גם בתחום של התשתיות עצמן מבחינה פיזית וגם כלי וירטואליזציה למיניהם שיודעים לנתח ולפלח יכולות של חווה בקני מידה של - - - משטרת ישראל זה אחד הגופים היותר צוברי מידע מאשר גופים אחרים.

אורי מקלב: שי, כשאני רואה את המגוון הטכנולוגי המתקדם שאתה נותן היום, יש שאלה שקצת יושבת עליי, אז תסלח לי שאני ככה מתפרץ איתה, אני מבין שהשוטרים הצעירים יודעים להשתמש, השוטרים היותר מבוגרים, גם קצינים וגם שוטרים אחרים, יש השתלבות מלאה בנושא?

אורי מקלב: יודעים היום למצות, לקחת את כל היכולות שיש היום במשטרה מבחינה טכנולוגית, לקחת את זה ולהשתמש בזה ככלי עבודה יישומיים בשטח, ובאמת להשתלב בתוך העבודה הטכנולוגית או שיש איזה פער?

<שי קופרמן: קודם כל אני חושב שככל שאתה מפתח מערכת איכותית יותר אתה דורש שקלות השימוש בה תהיה פשוטה יותר.

<שי קופרמן: כלומר אנחנו מפתחים היום מערכות שנורא אינטואיטיבי להשתמש בהן.

<שי קופרמן: זה אל"ף.

<שי קופרמן: בי"ת, אני חושב שמערך ההכשרה במשטרת ישראל הוא מאוד עוצמתי וכל הכשרה בתחום התוכני, אם זה סיור או חקירות או מודיעין, הוא משלב בתוכו את תחומי הטכנולוגיה.

<שי קופרמן: כלומר אם אתה שואל אותי - - -

אורי מקלב: זאת אומרת אין היום שוטר שלא משתלב.

<שי קופרמן: אין דבר כזה, כי היום הטכנולוגיה היא אינהרנטית בתוך תהליכי העבודה, היא לא לצד, היא לא נייס טו הב, היא חיונית לכל גוף שמשתמש - - -

אורי מקלב: הוא לא יכול בלי זה.

<שי קופרמן: הוא לא יכול בלי זה.

<שי קופרמן: אין היום שום מגזר, שום שוטר, שיהיה צעיר מאוד או שיהיה יותר מבוגר, שלא חייב - - -

אורי מקלב: אתם יכולים לזהות מי שפחות כדי לתת לו הכשרה?

<שי קופרמן: אז מתגברים אותו, אבל אני חושב שאני לא מזהה שיש איזה שהיא בעיה של שימוש בגלל גיל.

אורי מקלב: זה פשוט ותק, אנשים שנכנסים לזה יותר מאוחר.

<שי קופרמן: לא, אבל אני חושב שהמערך המשטרתי דואג מאוד לעניין הזה של העצמת התחום הטכנולוגי.

אורי מקלב: אנחנו רואים את זה במגזר הציבורי, בממשלה יש משרדים שהפקידים המבוגרים יותר לא משתלבים, לא עובדים לפי זה ולא משדרים דרך הטכנולוגיה החדשה.

אורי מקלב: כאן, אני מבין שבלי זה הוא לא יכול להיות רלוונטי.

<שי קופרמן: תשמע, איך אמר המפכ"ל?

<שי קופרמן: וזה המסר שעובר במשטרת ישראל, זה המסר שעבר במשטרת ישראל ויעבור במשטרת ישראל, כי הטכנולוגיה היא הבסיס להצלחה, ככה אני חושב, וזה מה שגם אמר המפכ"ל.

<שי קופרמן: כרגע אני לא רואה שום דרך אחרת.

<שי קופרמן: אני רוצה קצת לעבור על יישומים נבחרים שהם לא מהתחום המבצעי, ואני אעשה את זה בקצרה.

<שי קופרמן: דיברנו על המאתר.

<שי קופרמן: בפרט כשמדברים פה על האזרח, אזרח שלא תמיד יש לו את האפליקציות הנכונות ולא תמיד הוא יודע להגיד מה קורה לו ואיפה קורה לו ואנחנו, באמצעות המאתר, מצליחים להגיע לכל אזרח שמתקשר ל-100 ולבקש ממנו לעשות דבר פשוט מאוד, לא להקיש שום אפליקציה, לענות לנו תשובה על ה-sms שאנחנו שולחים לו ובאותו רגע אנחנו יודעים להגיד איפה נמצא אותו אזרח.

<שי קופרמן: זו מערכת מצילת חיים.

<שי קופרמן: אני יכול להגיד שבמהלך שלוש השנים האחרונות אנחנו מדברים על אלפי שיחות שעוסקות בהצלה.

<שי קופרמן: לא מקרים של שיחות 100 חירום, אלא בתוך שיחות ל-100 אלפי מקרים של אנשים שביקשו להסתייע במשטרה מסיבות כאלה ואחרות, שלא יכלו להמשיך לשוחח, לא התאפשר להם לשוחח.

<שי קופרמן: הטריגר של פיתוח מערכת מהסוג הזה היה באמת לפני הרבה מאוד שנים, למרות שמאז היו עוד הרבה מקרים, זה היה הטריגר של אישה בהיריון שנסעה מערד לבאר שבע והתהפכה בדרך ולא הצליחה להגיד למשטרה איפה היא נמצאת.

<שי קופרמן: לא היו לנו את הכלים של אז וגם לא היו אז סמרטפונים וכבר אז חשבנו איך אפשר להגיע למצב של הצלת חיים לאותם אנשים שאין להם, לא שאין להם סמרטפון, יש להם, אבל אין להם כלים להתמודד כרגע, הם לא מסוגלים.

<שי קופרמן: דיברו פה על חטיפת שלושת הנערים, דיברו על עוד כל מיני סיטואציות, אתה יכול להתקשר ל-100 וזהו ואולי להקיש עוד הקשה אחת על הסמרטפון וזאת המערכת שיודעת לעשות את העבודה הזאת.

חיים ילין: יש בעיה אחרת לגמרי, לפני שנה זה הגיע לפה לדיון בכנסת, על זה שאין קליטה באזור הערבה ובאזור שאתה מדבר עליו, ואז כל מה שאתה מציג פה לא שווה.

חיים ילין: נהרג לנו בן אדם בגלל שבמשך שמונה שעות אף אחד לא הצליח להגיע אליו.

<קריאה: אז הוא גם לא יכול להתקשר.

אורי מקלב: אז צריך לשפר את יכולות הקשר שלנו.

חיים ילין: זה היה דיון איפה הכנסת נכנסת בתחום של העסקים הפרטיים.

חיים ילין: ההערה הבסיסית שלי, שתשתיות בסיסיות, הן חייבות להיות תחת המדינה, חשמל, מים וכל מה שמשתמע מזה.

חיים ילין: היתר, אתה תעשה מה שאתה רוצה עם השוק הפרטי, פה הבעיה שגם התשתיות הן של השוק הפרטי, הן לא חייבות, אם זה כלכלי עושים, לא כלכלי לא עושים ואז בשטח גדול מאוד של מדינת ישראל, כ-60%, אין פריסה בכלל של סלולר.

אורי מקלב: ועדת חוץ וביטחון, ועדת המשנה, דנה בדבר הזה, יש עכשיו תכנית של פריסה ובאמת אנחנו צריכים לדחוף את זה.

אורי מקלב: גם ביהודה ושומרון, בהרבה מקומות שאין קליטה.

חיים ילין: אם ידחפו את זה גם מטעמכם - - -

אורי מקלב: יכול להיות בהחלט וזו נקודה שיש לנו את היכולות, זו לא הפריסה לצורך שימוש יומיומי, זה לצורך חירום, לצורך הצלת חיים, לכן החשיבות היא לאין ערוך הרבה יותר מסתם יכולת קליטה שאנשים יוכלו לשוחח אחד עם השני.

אורי מקלב: אני יכול להגיד לך שבעיות קליטה יש גם בתוך ירושלים.

אורי מקלב: אני נוסע מפה עד ביתי, שזה 6 קילומטרים מפה, שלוש או ארבע פעמים השיחה מתנתקת, אני לא יודע אם לא יותר מזה.

אורי מקלב: היום יש לנו בעיות בכלל, הורדנו את מחירי חברות הסלולר, אבל פגענו בתשתיות שלהם, אין ספק, פחות משקיעים, פחות משדרים, פחות מתחזקים.

אורי מקלב: יש מחיר לזה שאנחנו היום הורדנו את מחיר הסלולר באופן דרמטי, אנחנו גם נפגענו בשירות שאנחנו מקבלים וביכולת המקצועית של חברות הסלולר.

אורי מקלב: זה לא סותר שיכול להיות שזה היה כדאי, בסופו של דבר.

<שי קופרמן: אני מתחבר למה שאתה אומר, חבר הכנסת - - -

אורי מקלב: מה שחשוב להגיד, שזה לא רק בעתות חירום, כמו שאנשים לא יודעים ובמקומות - - - זה יכול להיות בחיי היום יום, בשגרה, בתוך העיר, זה יכול להיות שהמערכת הזאת נותנת מענה.

אורי מקלב: אני אביא לך דוגמאות, הציבור לא מודע בעניין הזה, למשל כזאת מערכת, כזאת אפליקציה, אני לא חושב שהציבור יודע.

אורי מקלב: החלק של יחסי הציבור צריך לקבל יותר משאבים או יותר הכוונה, להיות יותר ממוקד בעניין הזה.

אורי מקלב: אני חושב שזו אחת הפעולות החשובות ביותר ושמאפיינות טכנולוגיה, שהיא מצילת חיים או עוזרת באופן מיידי ובאופן מיטבי.

<שי קופרמן: מערכת נוספת שהיא מערכת שנמצאת כרגע בפיתוח, מערכת מוקדי 100 החדשה.

<שי קופרמן: המערכת הזאת היא מערכת שעוסקת בשירות לציבור, עוסקת בכל הסוגיה של חירום.

<שי קופרמן: פה אנחנו נכנסים לאותה נקודה שדיברתם עליהם, שעד היום משטרת ישראל סיפקה שירות לאזרח שהתקשר באמצעות חיוג ל-100.

<שי קופרמן: היום אנחנו נאפשר לכל אזרח להתקשר מכל סביבה, מכל מדיה דיגיטלית שיש לו, אם זה באמצעות אפליקציה, אם זה באמצעות רשת חברתית, אם זה באמצעות אינטרנט או כל דרך אחרת שהוא רוצה להתקשר למשטרה אנחנו בעצם נקלוט את שיחות החירום שלו ונהפוך את זה לאירוע שכל התהליך האחר במשטרת ישראל יתנהל אל מול אותו אזרח שביקש את העזרה.

<שי קופרמן: חשוב להגיד שהמערכת הזאת היא מערכת שמפותחת בטכנולוגיות מאוד מתקדמות, היא מבוססת על GIS כמעט רובה ככולה.

<שי קופרמן: תנועה של כלי רכב, מפות, היא מבוססת על הרבה מאוד מידע שהמשטרה מנהלת באמצעות מערכות המידע שלה, על בסיס אותו אזרח שביקש עזרה כדי שנוכל לסייע לו.

אורי מקלב: זאת אומרת שוטר שיקבל קריאה דרך הטאבלט שלו - - -

<שי קופרמן: כל אזרח שיתקשר למשטרה באמצעות רשת חברתית - - -

אורי מקלב: הקריאה לשוטרים, למשל, או הקריאה לצאת לפעולה תיעשה דרך מוקד 100, יעבירו את זה בקשר או שיעבירו - - -

<שי קופרמן: לא, אזרח שירצה להתקשר למשטרה שלא באמצעות שיחת 100, אלא באמצעות רשת חברתית, הוא כותב משהו ברשת החברתית והוא צריך עזרה, משטרת ישראל תעזור לו.

אורי מקלב: היום היציאה למשימה היא דרך הטאבלט או דרך המחשב?

<שי קופרמן: דרך הטאבלט.

<שי קופרמן: היום מכשירי הקשר מהווים רק תווך לשיח בין הסיירים, בינם לבין עצמם.

אורי מקלב: ואז זה גם יחד עם הווייז?

אורי מקלב: למשל יש לו קריאה לרחוב זה וזה, אז היום שולחים לו גם - - -

<שי קופרמן: במשטרת ישראל יש תשתית גיאוגרפית בטאבלט שאנחנו מנהלים אותה, שם גם רואים את השכבות המשטרתיות, רואים איזה ניידות נמצאות באותה סביבה שלך, איזה אירועים מתרחשים באותה סביבה.

<שי קופרמן: יש שכבות מידע שאין בווייז.

<שי קופרמן: לווייז יש יתרונות, אף אחד לא חולק על זה, אבל לנו, למשטרת ישראל, יש גם שימוש בווייז, אבל יש לנו גם מערכות שלנו גיאוגרפיות שבהן אנחנו נעזרים כדי לספק אינפורמציה לסייר שאין בשום מערכת אחרת.

אורי מקלב: זה יכול להיות רעיון, ברגע שהוא יקבל קריאה לרחוב זה וזה, אז הוא מקבל את זה ביחד.

<שי קופרמן: ודאי, הוא מקבל את זה לטאבלט, מקבל את המיקום.

אורי מקלב: כשאני היום מקבל בטלפון שלי, כשיש לי אירוע, אז מיד, יחד עם האירוע, אני מקבל כבר את הקישור לווייז.

אורי מקלב: השעה שאני יוצא, אני צריך לצאת, מיד הוא נותן לי את האפשרות לאן לצאת יחד עם המפה, הווייז כבר מוכן, אני לא צריך להקליד עכשיו לתוך הווייז את הכתובת ואת המיקום.

<שי קופרמן: אז למשטרה יש את זה במערכות גיאוגרפיות משלה.

<שי קופרמן: אני גם אומר, המאתר, האפליקציה הקודמת שראינו, היא כן מתחברת אל הווייז, כי היא נמצאת בתווך השחור, לא האדום.

<שי קופרמן: אנחנו מדברים על מערכת שנמצאת בתוך מערכות המידע המשטרתיות, מערכת המוקדים, אבל - - -

אורי מקלב: שי, אני רוצה לתת, יש לנו גם בקשות דיבור, איך אנחנו עושים את זה ש - - -

<שי קופרמן: אני אמרתי שמבחינתי זה דיאלוג, כל מי שרוצה לשאול שאלות.

אורי מקלב: יש כאן כמה שביקשו, אז בשלב מסוים שנראה לך תגיד לי מתי נעשה הפסקה.

אורי מקלב: אתה רוצה להראות לנו עוד משהו אחד?

<שי קופרמן: אני אדלג פה על כמה דברים.

<שי קופרמן: כך נראות מערכות מוקדי ה-100 החדשים של המשטרה.

<שי קופרמן: יכולות האיתור, יכולות הזיהוי של הסביבה שבה מתרחש האירוע הן מאוד דרמטיות מבחינת המשטרה ואנחנו נותנים להם המון המון כלים חדשים, למשטרת ישראל, לכל השיטור, כדי לנהל את עצמם באופן הרבה יותר אפקטיבי.

<שי קופרמן: אני רוצה להגיד מילה על ה-GIS המשטרתי.

<שי קופרמן: כמו שאמרתי, ה-GIS המשטרתי מטפל בהרבה מאוד סוגיות, גם טקטיות וגם אסטרטגיות.

<שי קופרמן: הוא יודע לנהל המון המון שכבות מידע שלא נמצאות בשום מערכת אחרת, מתנהלות פה יכולות טובות באמצעות כלים טכנולוגיים שמשותפים לגופים מבצעיים נוספים.

<שי קופרמן: אנחנו יודעים להציג גם שכבות דינמיות כמו ניידות ואירועים, אנחנו יודעים להציג גם כלים של גופים אחרים, כמו מד"א ופיקוד העורף וכב"א, על בסיס המערכות המשטרתיות באמצעות ממשקים שיש בינינו בזמן אמת אל מול אותם גופים.

<שי קופרמן: אנחנו יכולים להציג מפות כרום, תחקור של אירועים, אנחנו יכולים לעשות המון דברים, הגיאוגרפיה מבחינתנו - - - פה במפה הזאת אנחנו רואים יכולת של משטרה לנהל את כל הכוחות והאירועים של עצמה.

<שי קופרמן: פה אנחנו יודעים לנהל תשתיות של כתיבה או מיפוי עצמי של משטרת ישראל על בסיס המפות הגיאוגרפיות.

<שי קופרמן: אנחנו יודעים לעסוק פה בתחקור לאחור, לעשות תחקור של אירוע שקרה, לדעת איפה היו הניידות אתמול, בשעה האחרונה, לפני שעתיים, ולשחזר ולתחקר, כי במשטרה זה חלק מתפיסת העולם של משטרת ישראל, נושא התחקור.

<שי קופרמן: אנחנו יודעים לנהל שכבות מאוד מיוחדות במשטרת ישראל, אנחנו יודעים לנהל שכבות של מצלמות, שכבות סינופטיות.

<שי קופרמן: כל דבר שעוזר למשטרה להתנהל במצבי אירוע, במצבי חירום, אנחנו יודעים לעשות את זה.

אורי מקלב: ואזרח יכול להיעזר במידע כזה?

אורי מקלב: נניח אזרח שרוצה להיעזר בעקבות תאונת דרכים והוא רוצה לקבל מידע לצורך אזרחי, יש אפשרות - - -

<שי קופרמן: ודאי.

<שי קופרמן: משטרת ישראל, לצד מערכת 100 יש לה מערכת 110, מוקד 110 זה מוקד מידע של משטרת ישראל, כל שאלה ששואל אזרח, שהיא לא קשורה לחירום, הוא מקבל תשובה כולל דרכים, כולל שאלות מכל סוג שהוא שהמשטרה יודעת לענות, הוא מקבל תשובה.

<שי קופרמן: גם במצב של הגעה של אורח, של אח"מ או איזה שהוא כביש שהופך להיות כביש מאוד בעייתי בגלל בעיות כאלה ואחרות, אנחנו יודעים על זה ואזרח ששואל מקבל תשובה, מקבל תשובה שמתאימה לאזרח, הכביש הזה פנוי, לא פנוי.

אורי מקלב: אני התכוונתי לשאלה אחרת, אבל תיכף נגיע לזה.

אורי מקלב: אפשר עכשיו שאלה שתיים, ברשותך?

<שי קופרמן: כן.

אורי מקלב: המכון הישראלי לדמוקרטיה.

אורי מקלב: אני רוצה לראות אם הדיון שלנו הולך לכיוון הנכון.

<תהילה שוורץ אלטשולר: נשתדל.

אורי מקלב: לא, בסדר, לכן ביקשתי באמצע, לראות שאולי נכוון את הדברים אחר כך לכיוון שיכול יותר לעניין אותנו, יותר חשוב לנו.

אורי מקלב: בבקשה.

<תהילה שוורץ אלטשולר: אדוני היושב ראש, אנחנו נפגשים כאן מדי פעם כדי לדון בכל מיני תופעות חברתיות שליליות שמתעוררות בגלל טכנולוגיה.

<תהילה שוורץ אלטשולר: אנחנו ניצבים עכשיו על סִפה של מהפכה שתת ניצב קופרמן הזכיר אותה, מהפכת הבינה המלאכותית.

<תהילה שוורץ אלטשולר: אדוני היושב ראש, שיבחת את המשטרה על כך שהיא בחזית הטכנולוגית ואני מבקשת לקרוא לאפשרות של ניהול שיח ציבורי קצת יותר מעמיק בנושאים האלה, באתגרים שהם מביאים.

אורי מקלב: דווקא בהיבט המשטרתי.

<תהילה שוורץ אלטשולר: דווקא בהיבט המשטרתי, אני אסביר למה אני מתכוונת.

<תהילה שוורץ אלטשולר: ראשית, יש תופעה שנקראת תופעת התלות בדרך.

<תהילה שוורץ אלטשולר: בחירות והחלטות לגבי מערכות שאנחנו מאמצים היום, יהיה קשה מאוד לשנות אותן בעתיד או חלק מהן יסתברו כבלתי הפיכות.

<תהילה שוורץ אלטשולר: כאשר מדובר על המשטרה מדובר בעצם על ליבת הפגיעה בזכויות האדם.

<תהילה שוורץ אלטשולר: למשל, אני רק אתן כמה דוגמאות.

<תהילה שוורץ אלטשולר: הליך הוגן וזכויות של חשודים, האם מערכות חיזוי שמבוססות על בינה מלאכותית, באיזה רמה של דיוק ניתן להתחיל להשתמש בהן?

<תהילה שוורץ אלטשולר: האם ניתן לעצור אנשים על בסיס המלצות של מערכות כאלה?

<תהילה שוורץ אלטשולר: הסוגיה של הפרטיות, שהרבה מאוד מהדברים שהוזכרו כאן נוגעת אליה.

<תהילה שוורץ אלטשולר: אנחנו מדברים על ניתוח ותקשור קשרים, סנסורים אקוסטיים, צילום וידאו שתי וערב, תשתיות ויזינט, שימוש בביג דאטה וניתוח של ביג דאטה.

<תהילה שוורץ אלטשולר: כל ההיבטים האלה הם היבטים שיש להם הקשרים חזקים מאוד של פרטיות שכדאי לנהל לגביהם דיון ציבורי.

<תהילה שוורץ אלטשולר: הסיפור של אפליה.

<תהילה שוורץ אלטשולר: כשמשת

<תהילה שוורץ אלטשולר: משים בדאטה, אנחנו יודעים היום שמערכות machine learning מוטות בגלל הדאטה שהן מתאמנות עליו, זה נכון בעיקר לגבי מערכות זיהוי פנים ואני חושבת שהדבר הזה לא נידון בצורה מספיק משמעותית.

<תהילה שוורץ אלטשולר: מידתיות כמובן, מהי רמת החשש שממנה אפשר או שצריך לתת לרשויות אכיפת החוק את הסמכות לעקוב באופן מדוקדק אחרי אדם, וכמובן הסיפור של שקיפות.

<תהילה שוורץ אלטשולר: כי כשאנחנו מדברים על מערכות machine learning, שגם המפתחים שלהן לא יודעים לעשות reverse engineering ולהגיד איך המערכת הגיעה למסקנה שאליה היא הגיעה, זה מעורר שאלות מאוד קשות של משפט מנהלי.

<תהילה שוורץ אלטשולר: איך עושים את הביקורת הזו?

אורי מקלב: ד"ר אלטשולר - - -

<תהילה שוורץ אלטשולר: אני רק קוראת לאדוני לעשות דיון ציבורי מאוד מעמיק בהקשרים האלה, אנחנו נשמח מאוד כמובן לעזור.

אורי מקלב: טרם קראת ואנחנו נענינו, דהיינו אומרת לי מנהלת הוועדה שאנחנו נקיים, כנראה המושב הזה, ישיבה בנושא בינה מלאכותית ואז את מוזמנת להציג את הדברים האלה.

אורי מקלב: בראייה כללית, אני לא חושב שזה דווקא ראייה משטרתית, יכול להיות שבמשטרה אולי זה יכול להיות פוגעני, הרבה יותר קשור לאזרח, המטרה היא אחרת, בינה מלאכותית, לחשוב על דברים עתידיים, מסחריים.

אורי מקלב: אני רק רוצה לשאול אותך, נמצאים כאן אנשים שנמצאים הרבה בשטח הזה.

אורי מקלב: דוגמה, אני אתן דוגמה, זירת פשע, שוד בנק, המשטרה אוספת על ידי אמצעים טכנולוגיים חדישים ודאי טביעות אצבע של עשרה אנשים שהיו באותו זמן בקופה, או באשנב.

אורי מקלב: יש כאן שודד אחד ויש כאן עשרה אנשים שהמשטרה מקבלת, להגיע לשם, לכתובת, לזיהוי של עשרה אנשים שהיו בעשר הדקות הרלוונטיות, או נכנסו לבנק.

אורי מקלב: כל אלה עכשיו יישאלו.

אורי מקלב: זה משהו שפוגע באזרח?

אורי מקלב: הוא אזרח תמים שהפך חשוד, במרכאות, או שלא, אבל לצורך חקירה, יש עשרה אנשים שהיו בזמן שהיה הפשע ורוצים לדעת מי הם, אם אחד מהם היה, או שיכול להיות שאף אחד מעשרה האנשים, יכול להיות שלאותו שודד לא היו בכלל טביעות אצבע, יכול להיות גם, אבל המשטרה מצאה באמצעים טכנולוגיים אחרים, זה לאו דווקא טביעות אצבע, היום יש להם אמצעים הרבה יותר מתוחכמים להגיע לאנשים שהיו בסביבה והם היום מגיעים אליהם, מה דעתך בעניין?

<תהילה שוורץ אלטשולר: אדוני, אני מזכירה לך שאת הדיונים האלה ניהלנו סביב הסיפור של המאגר הביומטרי והדוגמה שאתה נתת במובן הזה היא דוגמה אנקדוטלית.

<תהילה שוורץ אלטשולר: אני חוששת מהיום שבו המאגר הביומטרי ייפרץ וגם מאגרים שנמצאים אצל המשטרה.

אורי מקלב: אני לא אומר ייפרץ, לא נפרץ, שימוש יומיומי.

אורי מקלב: ד"ר אלטשולר, אני לא מדבר איתך עכשיו על נפרץ, ביום יום, יש למשטרה את המאגר הזה, מבחינתה הגיעו, לא בגלל זיהוי פנים, עוד דברים שהיו להם, ממצאים אחרים שהיו להם.

<תהילה שוורץ אלטשולר: אני אענה כך, אני מיסיונרית של שקיפות, כפי שאדוני ודאי יודע, אבל אינני פנאטית של שקיפות, בוודאי כשיש מקרים שבהם יש מספיק חשד כדי שאפשר יהיה לפגוע בזכות לפרטיות.

<תהילה שוורץ אלטשולר: מה שמטריד אותי הוא שהזכות לפרטיות היא זכות חוקתית שמעוגנת בסעיף 7 לחוק יסוד כבוד האדם וחירותו, לעומת זאת בחוק הגנת הפרטיות המשטרה בעצם הוחרגה.

<תהילה שוורץ אלטשולר: זה לא אומר שאפשר לעשות דברים ללא הסמכה מפורשת בחוק.

<תהילה שוורץ אלטשולר: זה הדבר שאליו אני שואפת.

אורי מקלב: אני רק לצורך כך, להשביח את הדיון, למה בינה מלאכותית היא אחרת מהאמצעים הטכנולוגיים הקיימים היום?

אורי מקלב: גם היום קיימים אמצעים טכנולוגיים שמביאים אותנו למספר אנשים שהם לא קשורים, בסופו של דבר יתברר שהם לא קשורים ואנחנו רואים את זה כלגיטימי היום לתחקר את האנשים האלה.

אורי מקלב: בינה מלאכותית נותנת עוד שלב, למה זה פחות רלוונטי או פחות דמוקרטי או פחות פגיעה בזכות האזרח משאנחנו היום עושים את זה, לפי הפיתוחים שיש לנו היום?

<תהילה שוורץ אלטשולר: אז אני אומר כך.

<תהילה שוורץ אלטשולר: ראשית, לא מדובר אך ורק בבינה מלאכותית, מדובר, דבר ראשון, באיגום כמויות אדירות של מידע באמצעים שונים.

<תהילה שוורץ אלטשולר: כל הסנסורים שהמשטרה משתמשת בהם, גם כמובן חברות פרטיות, יוצרים כמויות אדירות של מידע, שלא היה לו אח ורע בהיסטוריה האנושית, ולכן אפשר גם אחר כך לייצר את התובנות האלה שאי אפשר היה לייצר בעבר.

<תהילה שוורץ אלטשולר: אז יש כאן כמות שעושה איכות.

<תהילה שוורץ אלטשולר: זה הדבר האחד.

<תהילה שוורץ אלטשולר: הדבר השני ששונה במערכות AI מהמערכות האלגוריתמיות שאנחנו מכירים הוא העובדה שגם המתכננים שלהם לא יודעים להסביר אחורה איך המכונה הגיעה למסקנה שאליה היא הגיעה.

<תהילה שוורץ אלטשולר: זאת המשמעות של למידה עמוקה על ידי מכונה וזאת בעצם ההתפתחות הטכנולוגיות המשמעותית.

<תהילה שוורץ אלטשולר: היא יוצרת שאלות מאוד קשות שכדאי לדבר עליהן היום, באשר להיתכנות של המשפט המנהלי, לכל הסיפור של ביקורת שיפוטית על תהליכי קבלת החלטות.

אורי מקלב: תודה על הדברים, אנחנו באמת נקיים דיון, משטרת ישראל גם תהיה שותפה לדיון הזה.

אורי מקלב: יש לנו עוד מישהו שביקש רשות דיבור, ממשרד המדע, שמעון ליאני.

<שמעון ליאני: כן.

<שמעון ליאני: שלום ליושב ראש הוועדה, למר קופרמן.

<שמעון ליאני: קודם כל גילוי נאות, אני מתנדב במשטרת ישראל גם כן.

<שמעון ליאני: בכל המערך הטכנולוגי בתור מתנדב אני לא רואה שיתוף או הקצאת משאבים או מתן בכלל יכולת למתנדבים שהם כוח מכפיל, או כוח עזר מאוד גדול, למשטרת ישראל ויכולת להשתמש בכל המערך הזה או חלקו בפעילות השוטפת של מתנדבים.

<שמעון ליאני: הייתי רוצה לדעת מה הגישה לאור ה - - -

אורי מקלב: אתם מוגבלים אולי מכוח מה שנקרא הסמכות שיש לכם?

<שמעון ליאני: אני חושב שאם יש בעיה של - - - עד כמה שידוע לי, כשאני בתפקיד - - -

אורי מקלב: כשאתה בתפקיד אתה יכול להיכנס לכל מקום?

<שמעון ליאני: להיכנס למערכות היום אני לא יכול, אם זה מבעיות של סיווג או בעיות אחרות, שכרגע לא חשופות בפנינו - - -

אורי מקלב: אז למה אתה מתכוון?

<שמעון ליאני: היום, לצורך העניין, היכולת היחידה של מתנדב זה בעצם רק להשתמש במכשיר קשר, לעלות מול המוקד ולקבל דרכו מידע ו - - -

אורי מקלב: אתם רוצים לקבל יותר אפשרויות - - -

<שי קופרמן: אני יכול לענות.

אורי מקלב: רק אם אתה יכול להגיד איפה אתה מתנדב.

<שמעון ליאני: אני מתנדב בתנועה, במרחב ציון.

<שי קופרמן: אז קודם כל נעים מאוד.

אורי מקלב: תענה על שני הדברים, תתייחס גם לד"ר אלטשולר.

<שי קופרמן: כן, אני אנסה להתייחס באופן כללי לעניין הזה.

<שי קופרמן: קודם כל עניין המתנדבים הוא מאוד מוערך במשטרת ישראל והוא חשוב.

<שי קופרמן: הסוגיה שהיא קצת נוגעת למה שאת דיברת, המידע.

<שי קופרמן: מכיוון שהמידע במשטרת ישראל ניתן לכל מי שצופה בו על פי חוק, סוגיית המתנדבים, אם היא לא עוברת את אותו תהליך שעובר שוטר אז באמת יש לנו בעיה להציג לאזרח, גם אם הוא מתנדב, את המידע ובאמת הרבה מאוד אזרחים שנמצאים עם שוטרים, אז השוטר הוא זה שמספק לו את המידע.

<שי קופרמן: כן יש היום תהליך, במיוחד באגף התנועה, לאפשר למתנדבים לעבור תחקיר כזה או אחר ואנחנו במקביל מרדדים את המידע שמוצג ברגע שה-user והסיסמה יהיו של המתנדב.

<שי קופרמן: בעצם כבר עשינו את זה.

<שי קופרמן: אני חושב שההיקף של המתנדבים קצת לא מאפשר לנו לעמוד בלחץ הזה של לתת לכל המתנדבים, בגלל הסוגיה שלוקח זמן לעשות תחקיר ביטחוני כזה או אחר, וגם בגלל המעקב השוטף לגבי מתנדב, מה קורה איתו.

<שי קופרמן: כדי שננהל את כל התהליך הזה באופן כזה שלא נצטרך לתת פעם דין וחשבון איך זה שמתנדב קיבל מידע שלא ראוי לקבל אותו, אז הדבר הזה נעשה במשורה.

<שי קופרמן: אנחנו מודעים לצורך, אנחנו מודעים לעניין ואני מבטיח שהנושא הזה הוא על סדר היום המשטרתי ומתנדבים, במיוחד באגף התנועה, שהם אחד ממכפילי הכוח הכי משמעותיים, כן יקבלו את החשיפה הזאת למידע שמוסכם על ידי היועמ"ש של המשטרה שמותר לכם לצפות בו בלי לפגוע בכל הערכים האחרים שאנחנו מקפידים עליהם, כולל סוגיית צנעת הפרט והסוגיה של כבוד האדם.

<שמעון ליאני: שאלה נוספת.

<שמעון ליאני: תיארת את המערכות שיש להן ממשקים למערכות אחרות.

<שמעון ליאני: בתפקידים קודמים שלי, כשניסינו לעבוד עם המשטרה, היכולת להתממשק אפילו חלקית מבחינת המידע למערכות שלכם, על מנת שנוכל לייצר חמ"לים מקבילים אליכם, הייתה קצת - - - האם חל שיפור בנושא הזה?

<שמעון ליאני: יש בעצם נגזרות של המידע שאתם חושפים במערכות שלכם לטובת משרדים אחרים או גופים אחרים?

<שי קופרמן: אל"ף, כן, ודאי.

<שי קופרמן: קודם כל משטרת ישראל משתפת פעולה עם רוב משרדי הממשלה באותם פרטי מידע שמשטרת ישראל יכולה לשתף, כמו שמשרדי ממשלה מעבירים למשטרת ישראל על פי חוק מידע שהיא יכולה ורשאית לשתף.

<שי קופרמן: השיתוף נעשה, אין משרד ממשלתי היום שהוא בעל עניין במידע משטרתי שעל פי חוק מותר לו לקבל אותו והוא לא מקבל אותו.

<שי קופרמן: הסוגיה הזאת של אופן העברת המידע, או כל דבר אחר, אני חושב שהיום הנושא הזה הרבה יותר בהיר.

<שי קופרמן: אני לא מזהה היום שיש פערים כאלה ואחרים, יש פערים של מידע שאנחנו לא מעבירים בגלל שאנחנו לא מאושרים להעביר אותו, זאת אומרת לא מאשרים לנו להעביר אותו, ואז אנחנו באמת לא מעבירים.

<שי קופרמן: במשטרת ישראל ההקפדה על הנושא הזה היא דרמטית, בכלל על כל הסוגיה של מידע, גם מי צופה וגם מה עובר ולאן עובר ומשטרת ישראל זו רשת אדומה סגורה, שהיא לא ניתנת לכניסה לשום רשת אחרת.

<שי קופרמן: ואני מאוד מתחבר גם למה שתהילה אמרה, למרות שאנחנו תמיד מוצגים ככאלה שלא, אבל אנחנו מאוד כן, מאוד אכפת לנו.

<שי קופרמן: כל מערכות המידע שלנו, כולן, מבוססות על סוגיה של למי מותר לראות מה, צפייה, לא ללכת לצד כזה או אחר.

<שי קופרמן: לפחות לפי מה שאנחנו, כאנשים שעוסקים בטכנולוגיה, על זה אנחנו מקפידים מאוד.

אורי מקלב: אילן לוין, אתה רוצה לשאול משהו?

אורי מקלב: רוצה להגיד משהו?

<אילן לוין: לשם שינוי אני לא רוצה להגיד, אבל הייתי רוצה, אם כבר, לשאול את שי, אנחנו מסתכלים על הדברים, על המצגת הזאת - - -

אורי מקלב: אולי תציג את עצמך.

<אילן לוין: אני אילן לוין, מהלשכה לטכנולוגיות המידע, אני מסתכל בהתפעלות על המצגת ואני מניח שרובנו כאן יודעים, פחות או יותר מכירים את הנושאים, אבל אני חושב שאני יכול להגיד בוודאות שהאזרח הממוצע במדינת ישראל, שאפילו לא מודע עד כמה שהוא לקוח של משטרת ישראל בכל יום ובכל שעה, לא מודעים לדברים האלה.

<אילן לוין: למה אתם לא עושים, קצת, אני יודע, כל פעם לפני איזה מרכז ליכוד או משהו, איזה - - -

אורי מקלב: יחסי ציבור.

אורי מקלב: אילן, אתה צודק במאת האחוזים.

אורי מקלב: אני חושב שאני גם אמרתי את זה בדבריי, הזכרתי בדבריי גם את זה.

אורי מקלב: זה חסר, אתם חיים בתוך עצמכם, אתם זה משהו אחר, הציבור לא יודע.

אורי מקלב: זה לא רק ידע בשביל יחסי ציבור של המשטרה, זה גם לשימושים בזה, שהוא יידע, שהוא לא צריך להתקשר לבן או לאבא או לאח, מה עושים עכשיו, הוא יכול לטלפן למשטרה והמשטרה תיתן לו את המענה המקצועי והמיטבי בעניין.

<אילן לוין: זה אפילו גאווה, לא רק להכפיש.

<יובל גת: כבוד היושב ראש, לי קוראים יובל גת ואני ראש מינהל האוכלוסייה והתקשורת וזה נופל בתחום אחריותי.

<יובל גת: אנחנו עושים כל מאמץ כדי להוציא החוצה את המידע, גם הטכנולוגי, שנוגע לציבור.

<יובל גת: יש לנו הרבה מאוד דוגמאות, בעיקר המידע יכול לצאת באותו מקום שאין תווך, כלומר לרשתות חברתיות ולמקומות כאלה שבהם אין מעורבות של עיתונאים, כתבים וכדומה.

<יובל גת: אנחנו מזינים אותם באופן קבוע בכל החדשות, כולל הנושאים הטכנולוגיים, כי אנחנו מאוד גאים בנושאים הטכנולוגיים, אבל בדרך כלל את התקשורת, ואני נזהר בדבריי, עוד רחפן ועוד פייסבוק ועוד אפליקציה והמאתר ויש פה, אני אתן דוגמאות לדברים נפלאים - - -

אורי מקלב: יש סרטון קטן שנקרא 'המאתר', מה נותן המאתר, סרטון קטן שיופץ ברשת החברתית.

<יובל גת: יש, אבל את העיתונות זה לא מעניין.

<יובל גת: אנחנו לא מצליחים, כמו שאף גוף לא מצליח להכניס את הדברים, בדרך כלל החיוביים שלו לתקשורת שהיא תקשורת מסורתית.

<יובל גת: בניו מדיה, אני אתן דוגמה, אדוני היושב ראש, הרחפנים.

<יובל גת: משטרת ישראל עושה שימוש מאוד נרחב ברחפנים, אז לאן אנחנו כן מצליחים להכניס את זה?

<יובל גת: יש עשרות רבות של דפי רחפנים של בני נוער ומעל בני נוער שמשתמשים ברחפנים, יש מועדונים, הפקולטה לאווירונאוטיקה בטכניון, כל התעשייה, אלביט, רפאל, תעשייה אווירית, אירונאוטיקס, בלו בירד, כל היצרנים כולם מקבלים את החומרים שלנו.

<יובל גת: בתקשורת זה פחות נקלט.

<יובל גת: איפה זה כן נקלט?

<יובל גת: כשיש לנו רחפן שלא עלינו מסתובב בשמים הרבה זמן, ומחליפים אחד את השני, ומגלה גופה.

<יובל גת: אז התקשורת נכנסת ואומרת 'וואו, הנה משטרת ישראל, יש להם קונץ שיודע לגלות גופה'.

<יובל גת: יש לנו רחפנים היום עם מערכות תרמיות שגם יודעות לגלות גופה, כי גופה מפסיקה לשדר חום אחרי 24 שעות.

<יובל גת: הדברים האלה שיש בהם טיפה משהו יותר אג"מי, שיש בהם משהו טיפה יותר צהוב, משהו יותר ענייני מאשר טכנולוגיה, נקלט.

אורי מקלב: אבל הרחפן, לא רק גופה, הוא גם גילה אדם מבוגר שחולה אלצהיימר ונעלם והרחפן גילה אותו.

<יובל גת: בוודאי.

<יובל גת: יש לנו ניסיון עם המסוקים, המסוקים שלנו, שמצוידים באביוניקה, תקן אותי אם אני טועה - - -

<שי קופרמן: אתה לא טועה.

<יובל גת: באביוניקה מדהימה, גילו רק לאחרונה אדם מבוגר שאם הם לא היו מזהים אותו עם אמצעי סנסורים שלהם הוא לא היה נשאר בחיים.

<אילן לוין: אני יודע את זה, אבל פרומיל אחד מהאוכלוסייה אולי יודעים את זה, חבל.

<יובל גת: אתה צודק.

אורי מקלב: יובל, תודה.

אורי מקלב: אתם הקצינים הכי בכירים פה, יש אפשרות שניתן לאחד מהחניכים של קורס הקצינים לשאול משהו?

<שי קופרמן: בוודאי, לגמרי.

אורי מקלב: יש מישהו שרוצה לשאול שאלה, הבהרה, מחניכי הקורסים?

אורי מקלב: אני רוצה לתת לכם, הזדמנות שלכם, באתם לכנסת, לא תמיד נפגשים עם שי, להיפגש עם שי, הוא איש מאוד עסוק.

אורי מקלב: בבקשה, שם, אתה יכול לשאול שאלה, אתה יכול - - -

<לב כגן: לי קוראים לב כגן, אני בן 35, צעיר מאוד בארגון, לא צעיר בגיל, שלוש שנים במשטרה, שירתי במחוז דרום לפני שהגעתי לקורס קצינים ואני, ברשותכם, רוצה, זה לא שאלה, זה הערה או הבהרה, מופנית אלייך, לתהילה.

<לב כגן: אנחנו כולנו במשטרה, מהיום הראשון שלנו בארגון, לומדים שהזכות של המשטרה לפגוע בזכות או בחוק או בחוק כבוד האדם וחירותו, בין היתר, נגזרת משלושה תנאים מצטברים והם שזה נעשה באמצעות החוק, שזה לא עולה על הנדרש, במידה שאינה עולה על הנדרש וגם שזה לתכלית ראויה.

<לב כגן: אז כל הטכנולוגיה והשימוש בטכנולוגיה במשטרה, לפי מה שאנחנו חווים, הצעירים והבלשים והשוטרים בשטח, זה בדרך כלל נעשה אך ורק לתכלית ראויה.

<לב כגן: ברגע שזה לא נעשה לתכלית ראויה יש מספיק כלים בארגון כדי לעלות על המקרים האלה ולטפל בהם כראוי.

אורי מקלב: בסדר, אתה צודק בעניין הזה, אבל יש כאן ויכוח, שגם לתכלית ראויה טוענים שצריך שיהיו מגבלות.

אורי מקלב: גם לתכלית ראויה.

אורי מקלב: אלה ויכוחים שיש לנו כל הזמן, בין משטרה, או כל גוף אחר שרוצה להגיע לתכלית הראויה, שהוא נדרש לזה, לבין האנשים שאומרים שיש מגבלות, גם בתכלית ראויה יש קווים.

אורי מקלב: זה ויכוח שלא ייגמר, הבינה המלאכותית ועוד הם רק מעצימים או בטכניקות של היום הם מעבירים ויכוחים שהיו פעם לטכניקות חדשות.

אורי מקלב: אבל הוויכוחים האלה נשארים לאורך כל השנים בעניין הזה ואנחנו תמיד צריכים למצוא את דרך האמצע.

אורי מקלב: אתה רוצה עוד משהו?

אורי מקלב: אני רוצה לתת אפשרות לעוד מישהו.

אורי מקלב: יפה.

אורי מקלב: אבל הערת הערה מאוד חשובה, אני חושב שכיוונת לנקודה נכונה, הצד של המשטרה, של הגוף הממונה, הוא רוצה להגיע למקסימום, למה שדורשים ממנו, למה שמצפים ממנו.

אורי מקלב: יש עוד מישהו שמבקש?

אורי מקלב: ראיתי עוד מישהו שהצביע.

אורי מקלב: בבקשה, שב פה.

אורי מקלב: יש לכם הזדמנות, לא כל יום יש לכם את האפשרות הזאת.

אורי מקלב: הקצינים הבכירים יודעים את זה, אבל אתם צריכים לקבל מיומנות.

<בן מימון: בן מימון, אפשר להגיד שאני קצת מתרגש?

אורי מקלב: בסדר גמור.

<בן מימון: אני צוער בקורס קצינים, כמו שאתם רואים, במחוז ירושלים.

אורי מקלב: כמה שנים אתה בארגון?

<בן מימון: גם בסדיר הייתי בארגון, עוד מעט עשר שנים.

<בן מימון: קצת ותק, יחסית, אני בן 28.

<בן מימון: אני רוצה לגעת בנושא המאתר וזה משהו שנוגע גם אליך, חבר הכנסת, וגם אליכם, כקצינים בכירים בארגון.

<בן מימון: המאתר, יצא לי לעבוד עם המערכת, אין ספק, היא מצילה חיים, אבל נגע בזה חבר הכנסת מיקי לוי, בחשיבות של החוק הזה שעומד ולא מטופל, החוק שבעצם אזרח שמתקשר למוקד אוטומטית אנחנו מקבלים את המיקום הספציפי שלו.

<בן מימון: צריך שנבין את החשיבות של זה.

<בן מימון: אל"ף, כשאנחנו מדברים על עתות חירום, העניין של הפעלת המאתר זה לשלוח הודעה לאזרח ולקבל ממנו חזרה.

<בן מימון: מה שזה אומר שאנחנו מבזבזים זמן.

<בן מימון: זמן בחירום זה חיי אדם.

<בן מימון: זה אחת.

<בן מימון: הדבר השני זה עניין התפעול, אזרח שנמצא כרגע בנהיגה, בתוך כפר או באיזה שהוא מקרה - - -

אורי מקלב: קשה לו.

<בן מימון: בדיוק, הוא צריך לשלוח הודעה בחזרה, הוא צריך לתפעל את הטלפון.

אורי מקלב: אתה צודק.

<בן מימון: והנקודה האחרונה זה שאנחנו לא נוגעים באוכלוסייה שלמה במדינה, כל הטלפונים הכשרים.

<בן מימון: האוכלוסייה החרדית לא מקבלת את שירות המאתר.

<בן מימון: כל אזרח שנמצא עם טלפון כשר לא יכול לקבל את זה.

אורי מקלב: אתה מתכוון לזה שהוא צריך לשלוח sms, הוא צריך אימות.

<בן מימון: ואז אנחנו מפספסים אוכלוסייה שלמה אצלנו במדינה.

<בן מימון: איך אנחנו יכולים באמת לקדם את החוק הזה?

<בן מימון: כי אין ספק שזה - - -

אורי מקלב: קודם כל טוב שהתעקשתי שתדבר, אני רואה שזה היה כדאי.

אורי מקלב: אנחנו מעלים סוגיה שקיימת גם בגופים המסחריים, כמו בנקים, שגם עושים את האימות.

אורי מקלב: הנה עכשיו קיבלתי מהמזכירה שלי תוך כדי, קוד אימות, הייתי צריך לשלוח לה את זה, זה דורש זמן, שלחתי לה תוך כדי את קוד האימות שהיא שלחה לי בעקבות איזה פעולה שהיא הייתה צריכה לעשות.

אורי מקלב: אתה צודק בעניין הזה, שם מוצאים אלטרנטיבה של קווים דרך הטלפון.

אורי מקלב: זאת אומרת יש אפשרות, אם זה דואר או בנקים או מקומות אחרים, אז אם לא sms.

אורי מקלב: אולי לא כולם יודעים, במכשירים הכשרים אין בהם sms, אין בהם את האפשרות, לא לשלוח ולא לקבל sms, והיום גופים מסחריים, גם המשטרה עובדת לפי זה.

אורי מקלב: אז פעם אחת, אין לך אפשרות באמת, ואתם עושים את זה כדי לזהות, ודאי כדי שלא יהיה סתם סרק ועוד דברים כאלה - - -

<צביקי טסלר: לא, כי הוא צריך לאשר שהוא מעביר לי את מיקומו.

אורי מקלב: מבחינת צנעת הפרט?

<צביקי טסלר: כן.

אורי מקלב: אז אולי צריך לחשוב על איזה משהו - - -

<תהילה שוורץ אלטשולר: מדבקה לבישה, אדוני, גם ג'י פי אס.

אורי מקלב: או עם סיסמה שיש למישהו, שיכול ליצור לו סיסמה.

<שי קופרמן: לא, אני אגיד לך איפה הבעיה.

<שי קופרמן: הבעיה - - -

אורי מקלב: אבל הוא גם העלה עוד נושא, שזה לוקח זמן.

<שי קופרמן: אין ג'י פי אס במכשיר שלך.

<שי קופרמן: זאת הבעיה המרכזית, לא קשור לכשר או לא כשר.

אורי מקלב: גם אם יהיה sms לא יהיה עדיין ג'י פי אס.

<שי קופרמן: לא יעזור לך כלום כי אין לך ג'י פי אס.

אורי מקלב: אבל יש כשרים שיש ג'י פי אס.

אורי מקלב: יש להם וייז, אז יש להם ג'י פי אס.

אורי מקלב: יש גם סמרטפונים כשרים.

אורי מקלב: אבל בן מימון העלה עוד נקודה, הוא אומר שזה זמן שהוא צריך בתוך הלחץ שהוא נמצא ובתוך הנהיגה, הוא גם בורח והוא גם זה והוא צריך לתת קוד אימות, שזה יכול לקחת לו גם - - - יש עוד מישהו?

אורי מקלב: ואחר כך שהוא יענה לכולם ביחד.

אורי מקלב: עוד מישהו קיבל אומץ?

אורי מקלב: וזה האחרון.

אורי מקלב: טוב, אז בבקשה לענות על זה ואנחנו נתכנס למילות סיכום.

<שי קופרמן: אז קודם כל משטרת ישראל באמת פועלת, אני חושב שהשר לבטחון פנים פועל היום כדי לממש את העניין הזה של החוק.

<שי קופרמן: אני חושב שהנושא הזה נמצא על סדר היום.

<שי קופרמן: אני לא יודע להגיד לך בדיוק, אני חושב שאפילו זה הגיע למשרד המשפטים והעניין הזה של איכון סלולרי של מתקשר למשטרת ישראל יעוגן על פי חוק.

<שי קופרמן: אני חושב שהנושא הזה נמצא ממש ממש, עד כמה שאני יודע, לקראת סוף - - -

אורי מקלב: זאת אומרת שלא יהיו חייבים בזיהוי?

<שי קופרמן: לא, לא יהיו חייבים.

<שי קופרמן: כל מי שמתקשר ל-100 - - -

אורי מקלב: יוצאים מתוך הנחה שהוא רוצה את השירות.

<שי קופרמן: בדיוק, ההנחה שכשאתה מתקשר ל-100 אתה צריך חירום ואנחנו נצטרך בהתאם לאותה לוגיקה עסקית שאנחנו מדברים עליה - - -

אורי מקלב: זו באמת בשורה חשובה מאוד, אני חושב שזה ייתן מענה מהיר יותר ויעיל יותר וגם יותר נותן אפשרות להגיע ולפעול.

<שי קופרמן: אני מזכיר שזה איכון סלולרי ולא ג'י פי אסי, זאת אומרת זה איכון קצת פחות מדויק, אבל עדיין זה נותן מענה.

<ענת לוי: יש לי אפליקציה של מד"א והיא לא דורשת אחר כך, מספיק שאני לוחצת על זה - - -

<שי קופרמן: כי באפליקציה את מראש מזדהה, גם באפליקציה של המשטרה, יש 100 חירום של המשטרה ואת לא צריכה לעשות שום פעילות.

<שי קופרמן: את מאשרת מראש - - -

<צביקי טסלר: באפליקציה הסכמת מראש שאת מוותרת על פרטיותך.

<שי קופרמן: באפליקציה אנחנו יודעים מי את.

<ענת לוי: אז זה יחסוך את המענה של ה-sms.

אורי מקלב: אז למי שיש את האפליקציה כן, אבל הוא מדבר על שיחת חירום.

<שי קופרמן: דיברתי על מי שאין לו אפליקציה.

<שי קופרמן: אגב, גם מד"א וגם המשטרה וכל הגופים האחרים שמנהלים אפליקציות חירום, יחסית לכמות האוכלוסייה שנדרשת למצבי חירום היא ממש אפסית.

אורי מקלב: אבל גם מה שאילן אומר זה גם נכון, אם הציבור היה יודע הוא גם היה מוריד את האפליקציות של המשטרה.

אורי מקלב: כמו שהוא יודע להוריד - - - למה במד"א יש ולמשטרה אין?

אורי מקלב: כי יש פרסום.

<תהילה שוורץ אלטשולר: לא, אדוני, זה לא עובד במערכות כאלה.

<תהילה שוורץ אלטשולר: כמו שהיו פה תמיד הדיבורים על האנשים שצריכים להסיר את עצמם מהיכולת לקבל תכנים לא הולמים בטלוויזיה.

<תהילה שוורץ אלטשולר: לסמוך על כל האוכלוסייה שהיא תוריד אפליקציה, אף פעם לא יקרה.

אורי מקלב: זה נכון, אבל אפשר לצמצם את הבעיה.

אורי מקלב: לאדם אין את המודעות שהאפליקציה הזאת - - - הוא אומר 'מה, יש לי משטרה', אבל הוא לא מבין שהאפליקציה הזאת היא מצילת חיים שלו, כפי המודעות שיש למד"א.

אורי מקלב: למה למד"א יש הרבה יותר אנשים?

אורי מקלב: הנה, מנהלת הוועדה שלנו, ענת, הורידה את של מד"א ולא הורידה של המשטרה, בגלל שיש לה מספיק אפליקציות להוריד, אז לכן - - - אבל אם אנשים יידעו שזה לא פחות חשוב ממד"א, אז אנשים יורידו את זה.

אורי מקלב: אחת המסקנות שלנו, שצריך לחבר יותר יחסי הציבור לפעולות וליכולות שלכם, אין מספיק ואנחנו בסיכום נכניס את זה, אני אתייחס לזה גם בדברי הסיכום.

אורי מקלב: שי, יש לך עוד מילת סיכום?

<שי קופרמן: אני רציתי להגיד, שאל"ף, לא הספקתי להציג את כל מה שיש פה במצגת, אני אגיד לכם מה החמצתם.

<שי קופרמן: קודם כל החמצתם פה אפליקציה ווטסאפית משטרתית, כמו ווטסאפ, אבל משטרתית, שנותנת מענה כרשת חברתית משטרתית שלנו פנימית, על כל המשתמע.

אורי מקלב: יש סרטון?

<שי קופרמן: לא, יש לי פה קצת הסברים.

<שי קופרמן: מבחינת המשטרה הפונקציונליות של המערכת הזאת מאפשרת לנו - - - קודם כל זה שיח בין כל השוטרים במשטרת ישראל, היא מאפשרת לנו להעביר את כל סוגי המידע, עוסקת בביצוע סקרים, היא יכולת אחזור של הודעה שלא התקבלה.

<שי קופרמן: מה שחשוב, שהיא מנוהלת במשטרה, על השרתים של המשטרה, מנוהלת פה, אף אחד אחר לא רואה את הטקסט הזה ומבחינתנו זה כמו רשת חברתית פנימית משטרתית ובחינם.

<שי קופרמן: זאת אומרת אנחנו עושים את זה על תשתית שלנו ובחינם.

<שי קופרמן: מה שעוד קצת אולי הפסדתם, שאני לא רוצה לדבר על זה עכשיו, כי זה ייקח לי הרבה מאוד זמן, כל הסוגיה של BI במשטרת ישראל.

<שי קופרמן: כל הסוגיה של ה-Business Intelligence, כל הסוגיה של ה- machine learning, שתהילה דיברה על זה, כל המושג של AI, אני חייב להגיד שאנחנו מאוד מאוד מקפידים על הכללים שדיברתי עליהם קודם, מאוד חשובה לנו העמדה של גופים שעוסקים בצנעת הפרט, חוקים, אנחנו מאוד מייחסים לזה.

<שי קופרמן: המשטרה היא גוף שהנושא הזה הוא בדמה, אין מצב שמשטרת ישראל מנהלת מידע שלא על פי חוק, שלא עושה את זה במידתיות הראויה.

<שי קופרמן: עוד פעם, אם תנהלו דיון, אנחנו נשתתף בדיון הזה, ואני חייב להגיד שהיום, דווקא בכלים, ואתה ציינת את זה, ככל שאנחנו יותר מדקדקים במערכות מדויקות אנחנו נוגעים באותה אוכלוסייה שהיא זאת שאנחנו מחפשים, כלומר פעם כשהיה אירוע והיו אותם 15, 20, 30 אנשים, אותם אנשים היו עוברים סוג של סבל, היום אני יכול במחי בדיקה לעשות אל האלימינציה הנדרשת ואותם אנשים שאין להם שום מעורבות ולמשטרה אין שום עניין, היא אפילו לא ניגשת אליהם ובעצם אנחנו חוסכים את אותו סבל של אותם אנשים שבטכנולוגיות היותר מיושנות, באמצעים היותר פרימיטיביים, כל אותה אוכלוסייה הייתה צריכה להגיע למשטרה, לעבור את אותו תהליך בדיקה כדי להגיע למסקנה שהם לא או כן אשמים.

<שי קופרמן: יש פה שימוש בכלים טכנולוגיים שלדעתי מצד אחד המון מניעה מצבית, המון המון מניעה מצבית, כי הטכנולוגיה הזאת מאפשרת מניעה מצבית, ודבר שני, לגעת באוכלוסייה שהיא האוכלוסייה העבריינית, לגעת באוכלוסייה שאלה הם יעדיה של המשטרה.

<שי קופרמן: אני חושב שאסור לנו להירתע מהשימוש בטכנולוגיה הזאת, צריך להשתמש בה במשורה, לא לנצל את העוצמות ואת הכלים האלה, אבל כן לפצח פרשיות, כן להגיע למקומות שהיום אנחנו לא יכולים להגיע אליהם, וזאת גם התפתחות של ה-AI.

<שי קופרמן: תודה רבה.

אורי מקלב: תודה רבה.

אורי מקלב: ברשותכם, אני אסכם בכמה משפטים.

אורי מקלב: גם היום הצלחתם להשכיל אותנו יותר ולפתוח בפנינו עוד צוהר ועוד דלתות לפיתוחים ולהתפתחות הטכנולוגית המרשימה שיש במשטרת ישראל.

אורי מקלב: אני אומר את האמת, אם הייתי צריך לפני כמה שנים לדרג את המשרדים, את הגופים הציבוריים, את המשרדים הממשלתיים, מי יהיה הראשון ומי יהיה במקום באמצע ומי במקום בסוף מבחינת הטמעת ופיתוחים טכנולוגיים, לא הייתי שם את משטרת ישראל במקום ראשון.

אורי מקלב: כגוף, שיש לו עתות חירום, שיש לו הרבה דברים נוספים, לא הייתי שם אותו שם ודווקא משטרת ישראל מפתיעה מאוד.

אורי מקלב: כאן המקום להוקיר ולהעריך את מה שאתם עושים, את העומדים בראש בעבר ובהווה.

אורי מקלב: הבאתם את משטרת ישראל באמת לקדמת הטכנולוגיה.

אורי מקלב: החלק שאני מאוד מתפעל ומתפלא, אתם שמתם לב שחזרתי על זה כמה פעמים, ואני רואה כאן פיתוחים טכנולוגיים וחברות וגופים מסחריים ופרטיים וגם ממשלתיים, שכל אחד בשטחו ובחלקו מתפתח ופועל ועושה, אבל החלק היישומי שפה והחשיבות של החלק היישומי זה מאוד מאוד מרשים.

אורי מקלב: אנחנו מחזקים את ידיכם.

אורי מקלב: כפי שאמר המפכ"ל, הוא בא בדרישה, אנחנו יודעים שהגורם התקציבי הוא הגורם שאולי בולם את ההתפתחות ומאיץ את ההתפתחות שלכם, אנחנו צריכים לתת יד.

אורי מקלב: יחד עם זאת אנחנו נקרא גם למפכ"ל ולשר לבטחון פנים לתת משאבים לחלק של יחסי הציבור, לפתוח את זה למודעות הציבורית.

אורי מקלב: אני גם מקווה שאתם במקביל נהניתם מהמפגש הזה עם נבחרי הציבור ועם כנסת ישראל, להראות שהדימוי שיש, שמאוד לא אוהבים אתכם, הפוך, אוהבים אתכם, מאוד מעריכים ומוקירים את הפעילות שלכם.

אורי מקלב: אני רוצה להגיד מילה אחת לצוערים של קורס הקצינים, אתם הקצינים, דור העתיד של המשטרה ובוודאי יהיה לכם כל אחד בתפקידו, תזכרו שבסופו של דבר המשטרה נמצאת בשביל האזרחים והמפגשים האישיים עם האזרחים, מאוד מאוד חשוב שיהיו, שישאירו רושם טוב.

אורי מקלב: אני יודע שיש היום שינוי בעניין הזה, המשטרה עושה הרבה הרבה הרבה דברים טובים ומיוחדים, שלא יודעים, וצריך גם במפגשים, שיודעים שיש, לא כל המפגשים של המשטרה זה בהפגנות או בעצרות, זה החלק הקטן מאוד של עבודת המשטרה, אבל גם שם אנחנו צריכים לעשות כל מאמץ בעניין הזה.

אורי מקלב: מאוד חימם את לבבי בן מימון, שבאת עם דרישה וראיתי כמה, שהנה, בתוך דרישה אזרחית, להכרת אוכלוסיות שונות, לעזור להם להתקדם, וגם כל המשטרה עושה את זה.

אורי מקלב: אנחנו מחזקים את ידכם, אנחנו מאחלים לכם הצלחה גדולה, שתמשיכו ליהנות ביום הזה.

אורי מקלב: אני רק רוצה להגיד שיהיה עוד אחד שיזכור את היום הזה, זה יעקב ארליך, הדובר של הוועדה, זה היום הראשון שלך בוועדה.

אורי מקלב: הוא יזכור שהיום הראשון שלו היה - - - יעקב ארליך, דובר הוועדה, זה שילוב חרדים בכנסת ישראל, אבל הוא איש מוכשר מאוד, מוצלח מאוד, נבחר אחרי הרבה מועמדים להיות דובר הוועדה.

אורי מקלב: היום הראשון שלך פה זה היה מפגש עם משטרת ישראל.

אורי מקלב: שיהיה לך בהצלחה.

<שי קופרמן: אני רוצה לנצל את הבמה הזאת קודם כל להודות על המפגש הזה של משטרת ישראל, על הבמה הזאת שניתנה לנו להציג את אותו יום הצדעה שאתם עושים לנו, אבל אני רוצה בעיקר לשבח אותך, כי אני חושב שלאורך השנים, אני מדבר לפחות על השנתיים האחרונות, אתה מגלה המון המון הבנה ועומק לסוגיות הטכנולוגיות של המשטרה וזו לא פעם ראשונה שאנחנו מדברים.

<שי קופרמן: חוץ ממפגשים, גם יצא לנו לדבר.

אורי מקלב: אנחנו חייבים לכם ביקור.

<שי קופרמן: נכון.

אורי מקלב: אנחנו עושים את זה.

אורי מקלב: שי, אני אומר לך את האמת, יש לנו בסדר היום למושב הזה סיור אצלכם כאן בהר חוצבים, או כל מקום אחר שתזמינו אותנו.

אורי מקלב: אנחנו חייבים לכם את זה.

<שי קופרמן: אני באמת רוצה באופן אישי להודות לך על התמיכה ועל הבמה שאתה נותן לנו פה ועל הדברים החמים שאתה אומר על משטרת ישראל ועל הטכנולוגיה שלה.

<שי קופרמן: אז באמת תודה רבה בשם כולנו.

אורי מקלב: אני מאחל לכם הצלחה גדולה, גם הצלחה בקורס הקצינים, אני מבין שאתה ייצגת את כולם, אבל באמת מאחורי זה עומדים אנשים, כפי שציינת, בכל מקום.

אורי מקלב: לכן, כולכם, אני גם מעריך, אתם מפארים ואתם גאוותנו באמת בכל קנה מידה שהוא.

אורי מקלב: יום טוב.